Komisijas Regula (EK) Nr. 1360/2002 (2002. gada 13. jūnijs), ar kuru septīto reizi tehnikas attīstībai pielāgo Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportāDokuments attiecas uz EEZ.



Oficiālais Vēstnesis L 207 , 05/08/2002 Lpp. 0001 - 0252

CS.ES Nodaļa 07 Sējums 006 Lpp. 279 - 530

ET.ES Nodaļa 07 Sējums 006 Lpp. 279 - 530

HU.ES Nodaļa 07 Sējums 006 Lpp. 279 - 530

LT.ES Nodaļa 07 Sējums 006 Lpp. 279 - 530

LV.ES Nodaļa 07 Sējums 006 Lpp. 279 - 530

MT.ES Nodaļa 07 Sējums 006 Lpp. 279 - 530

PL.ES Nodaļa 07 Sējums 006 Lpp. 279 - 530

SK.ES Nodaļa 07 Sējums 006 Lpp. 279 - 530

SL.ES Nodaļa 07 Sējums 006 Lpp. 279 - 530



Komisijas Regula (EK) Nr. 1360/2002 (2002. gada 13. jūnijs), ar kuru septīto reizi tehnikas attīstībai pielāgo Padomes Regulu (EEK) Nr. 3821/85 par reģistrācijas kontrolierīcēm, ko izmanto autotransportā (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1985. gada 20. decembra Regulu (EEK) Nr. 3821/85 par reģistrācijas kontrolierīcēm, ko izmanto autotransportā [1], kurā jaunākie grozījumi izdarīti ar Komisijas Regulu (EK) Nr. 2135/98 [2], un jo īpaši tās 17. un 18. pantu, tā kā: (1) Ņemot vērā tehnikas attīstību, būtu jāgroza Regulas (EEK) Nr. 3821/85 I pielikuma B daļā noteiktie tehniskie dati, īpašu vērību veltot sistēmas drošumam un reģistrācijas kontrolierīču saderībai ar vadītāju kartēm. (2) Kontrolierīču pielāgošanai jāizdara arī grozījumi II pielikumā Regulai (EEK) Nr. 3821/85, kurā noteikts marķējums un apstiprinājuma sertifikāti. (3) Saskaņā ar Regulas (EEK) Nr. 3821/85 18. pantu izveidotā komiteja nav sniegusi atzinumu par priekšlikuma projektā paredzētajiem pasākumiem, un tāpēc Komisija par šiem pasākumiem iesniegusi priekšlikumu Padomei. (4) Regulas (EEK) Nr. 3821/85 18. panta 5. punkta b) apakšpunktā noteiktajā termiņā Padome lēmumu nav pieņēmusi, un tāpēc attiecīgi šie pasākumi ir jāpieņem Komisijai, IR PIEŅĒMUSI ŠO REGULU. 1. pants Regulas (EK) Nr. 2135/98 pielikumu aizstāj ar šīs regulas pielikumu. 2. pants Regulas (EEK) Nr. 3821/85 II pielikumu groza šādi: 1. Šādi groza I nodaļas 1. punkta pirmo daļu: - Grieķijas nosacīto apzīmējumu "GR" aizstāj ar "23", - Īrijas nosacīto apzīmējumu "IRL" aizstāj ar "24", - pievieno Austrijas nosacīto apzīmējumu "12", - pievieno Somijas nosacīto apzīmējumu "17", - pievieno Zviedrijas nosacīto apzīmējumu "5". 2. Šādi groza I nodaļas 1. punkta otro daļu: - pēc vārdiem "reģistrācijas diagramma" ievieto frāzi "vai tahogrāfa karte". 3. Šādi groza I nodaļas 2. punktu: - pēc vārdiem "reģistrācijas diagrammās" ievieto frāzi "vai uz visām tahogrāfa kartēm". 4. II pielikumā virsrakstā pievieno šādu frāzi "I PIELIKUMA NOTEIKUMIEM ATBILSTĪGIEM PRODUKTIEM". 5. Pievieno šādu III nodaļu: "III. I PIELIKUMA B DAĻAS NOTEIKUMIEM ATBILSTĪGO PRODUKTU APSTIPRINĀJUMA SERTIFIKĀTS Valsts, kura devusi apstiprinājumu, prasītājam izsniedz turpmāk norādītā parauga apstiprinājuma sertifikātu. Pārējo dalībvalstu informēšanai par dotajiem apstiprinājumiem vai attiecīgos gadījumos par to anulēšanu izdevēja dalībvalsts izmanto šā sertifikāta kopijas." +++++ TIFF +++++ 3. pants Šī regula stājas spēkā divdesmitajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 2002. gada 13. jūnijā Komisijas vārdā — priekšsēdētāja vietniece Loyola de Palacio [1] OV L 370, 31.12.1985., 8. lpp. [2] OV L 274, 9.10.1998., 1. lpp. -------------------------------------------------- PIELIKUMS " I.B PIELIKUMS KONSTRUKCIJAI, TESTĒŠANAI, UZSTĀDĪŠANAI UN INSPEKCIJAI NOTEIKTĀS PRASĪBAS SATURS I. II. 1. 2. 3. 4. III. 1. 2. 2.1. 2.2. 3. 4. 5. 6. 6.1. 6.2. 6.3. 7. 8. 9. 9.1. 9.2. 9.3. 9.4. 9.5. 9.6. 9.7. 9.8. 9.9. 9.10. 9.11. 9.12. 10. 11. 12. 12.1. 12.1.1. 12.1.2. 12.2. 12.3. 12.4. 12.5. 12.6. 12.7. 12.8. 12.9. 12.10. 12.11. 12.12. 12.13. 12.14. 12.15. 13. 14. 15. 15.1 15.2. 15.3. 15.4. 16. 17. 18. 19. 20. 21. 22. 23. 24. IV. 1. 2. 3. 4. 5. 5.1. 5.1.1. 5.1.2. 5.1.3. 5.1.4. 5.2. 5.2.1. 5.2.2. 5.2.3. 5.2.4. 5.2.5. 5.2.6. 5.2.7. 5.2.8. 5.2.9. 5.2.10. 5.2.11. 5.3. 5.3.1. 5.3.2. 5.3.3. 5.3.4. 5.3.5. 5.3.6. 5.3.7. 5.3.8. 5.3.9. 5.3.10. 5.4. 5.4.1. 5.4.2. 5.4.3. 5.5. 5.5.1. 5.5.2. 5.5.3. V. 1. 2. 3. VI. 1. 2. 3. 4. 5. 6. VII. VIII. 1. 2. 3. 4. 5. 6. 1. papildinājums 2. papildinājums 3. papildinājums 4. papildinājums 5. papildinājums 6. papildinājums 7. papildinājums 8. papildinājums 9. papildinājums 10. papildinājums 11. papildinājums I. DEFINĪCIJAS Šajā pielikumā: "aktivācija" ir fāze, kuras laikā reģistrācijas kontrolierīces pilnībā ieslēdzas darba režīmā un izpilda visas funkcijas, tostarp aizsardzības funkcijas; reģistrācijas kontrolierīces aktivācijai vajadzīga darbnīcas karte un jāievada PIN kods; "autentizēšana" ir funkcija noteiktas identitātes noteikšanas un pārbaudes funkcija; "autentiskums" nozīmē, ka informāciju sniedz persona, kuras identitāti var pārbaudīt un apstiprināt; "iebūvēta testēšana" nozīmē, ka testēšanas funkciju veic pēc pieprasījuma, to ieslēdz operators vai ar ārējām iekārtām; "kalendāra diena" ir diena, kas ilgst no pulksten 0.00 un 24.00. Kalendāra dienas nosaka pēc pasaules laika (Griničas laika); "kalibrēšana" ir datu atmiņā glabājamo autotransporta līdzekļa tehnisko parametru precizēšana vai aktualizēšana un apstiprināšana. Pie autotransporta līdzekļa parametriem pieder transportlīdzekļa identifikācija — identifikācijas numurs (VIN), reģistrācijas numurs (VRN) un reģistrācijas dalībvalsts —, un tās tehniskie raksturlielumi (w, k, l, riepu izmērs, ātruma ierobežošanas ierīces iestatījums (ja izmanto), pasaules laiks, odometra rādījums); reģistrēšanas iekārtas kalibrēšanai jāizmanto darbnīcas karte; "kartes numurs" ir 16 burtu un ciparu kombinācija, ar kuru dalībvalstī nepārprotami identificē tahogrāfa karti; kartes numurā ietilpst kārtas indekss (ja izmanto), atjaunošanas indekss un nomaiņas indekss; tāpēc karte ir nepārprotami identificēta ar izdevējas dalībvalsts kodu un kartes numuru; "kartes kārtas indekss" ir 14. kartes numura zīme, ko izmanto, lai atšķirtu vienam uzņēmumam vai iestādei izsniegtās tahogrāfa kartes; uzņēmumu vai iestādi identificē pēc 13 pirmajām zīmēm kartes numurā; "kartes atjaunošanas indekss" ir kartes numura 16. zīme, ko katrā tahogrāfa kartes atjaunošanas reizē palielina par vienu vienību; "kartes nomaiņas indekss" ir kartes numura 15. zīme, ko katrā tahogrāfa kartes nomaiņas reizē palielina par vienu vienību; "transportlīdzekļa raksturojuma koeficients" ir skaitlisks lielums, kas raksturo ar reģistrācijas iekārtu saistītās transportlīdzekļa daļas (piedziņas vārpstas vai ass) izejas signālu laikā, kamēr izmēģinājuma standartapstākļos (sk. VI nod. 5. punktu) transportlīdzeklis veic viena kilometra attālumu); raksturojuma koeficientu izsaka impulsos uz kilometru (w = … imp./km); "Uzņēmuma karte" ir tahogrāfa karte, kuru ar reģistrācijas kontrolierīcēm aprīkota autotransporta līdzekļa īpašniekam vai valdītājam izdevusi dalībvalsts iestāde; ar Uzņēmuma karti identificē uzņēmumu, un ar tās palīdzību var izvadīt uz ekrāna, noņemt un izdrukāt attiecīgā Uzņēmuma noslēgto reģistrēšanas ierīču atmiņā saglabātos datus. "reģistrācijas kontrolierīces konstante" ir skaitlisks lielums, kas raksturo ieejas signālu, kāds vajadzīgs viena nobraukuma kilometra indicēšanai un reģistrēšanai; šo konstanti izsaka impulsos uz kilometru (k = … imp./km); "nepārtrauktas vadīšanas ilgumu" reģistrēšanas iekārtā aprēķina šādi: [1] nepārtrauktas vadīšanas ilgumu aprēķina kā konkrētā vadītāja kārtējo kumulatīvo vadīšanas laiku summu kopš viņa pēdējā KLĀTBŪTNES vai PĀRTRAUKUMA/ATPŪTAS vai NEZINĀMAS [2]darbības perioda beigām, kas ir 45 minūtes vai ilgāks (šo periodu var sadalīt vairākos vismaz 15 minūtes ilgos laika periodos). Šajos aprēķinos pēc vajadzības ņem vērā pēdējās vadītāja kartē ierakstītās darbības. Ja vadītājs reģistrācijas kontrolierīcē nav ievietojis savu karti, aprēķiniem izmanto kontrolierīces atmiņā saglabātos datus par kārtējo periodu, kura laikā nav bijusi ievietota karte un saistīta ar attiecīgo laika nišu; "kontrolkarte" ir tahogrāfa karte, kuru dalībvalsts varas iestāde ir izsniegusi šīs valsts kompetentajai kontroles iestādei; kontrolkarte identificē kontroles iestādi un, iespējams, arī kontroles ierēdni un dod iespējas piekļūt datu atmiņā vai vadītāju kartēs saglabātajiem datiem, lai tos nolasītu, izdrukātu un/vai noņemtu; "kumulatīvo kopējo darba pārtraukumu ilgumu" reģistrācijas kontrolierīcē aprēķina šādi [3]: kumulatīvo kopējo vadīšanas pārtraukumu ilgumu aprēķina kā konkrētā vadītāja kārtējo kumulatīvo KLĀTBŪTNES vai PĀRTRAUKUMA/ATPŪTAS vai NEZINĀMAS [4]darbības 15 minūšu ilgu vai ilgāku laika periodu summu kopš viņa pēdējā KLĀTBŪTNES vai PĀRTRAUKUMA/ATPŪTAS vai NEZINĀMAS [5]darbības perioda beigām, kas ir 45 minūtes vai ilgāks (šo periodu var sadalīt vairākos vismaz 15 minūtes ilgos laika periodos). Šajos aprēķinos pēc vajadzības ņem vērā pēdējās vadītāja kartē ierakstītās darbības. Aprēķinos neņem vērā nezināmas darbības negatīva ilguma laika periodus (nezināmā perioda sākums > par nezināmā perioda beigām), kas rodas divu dažādu reģistrācijas kontrolierīču laika pārklāšanās dēļ. Ja vadītājs reģistrācijas kontrolierīcē nav ievietojis savu karti, aprēķiniem izmanto kontrolierīces atmiņā saglabātos datus par kārtējo periodu, kura laikā nav bijusi ievietota karte un saistīta ar attiecīgo laika nišu; "datu atmiņa" ir pašrakstītājā reģistrācijas kontrolierīcē iebūvēta elektroniska ierīce datu glabāšanai; "elektroniskais paraksts" ir datu blokam pievienoti dati vai šā datu bloka kriptogrāfiska transformācija, kas šā datu bloka saņēmējam dod iespējas pārliecināties par attiecīgā datu bloka autentiskumu un integritāti; "noņemšana" ir visu autotransporta līdzekļa datu atmiņā vai tahogrāfa atmiņā saglabāto datu vai to daļas kopēšana kopā ar elektronisko parakstu; datus noņemot, nedrīkst mainīt vai izdzēst atmiņā saglabātos datus; "vadītāja karte" ir tahogrāfa karte, kuru dalībvalsts varas iestāde ir izsniegusi konkrētajam autovadītājam; vadītāja kartē identificēts vadītājs, un tajā var saglabāt datus par vadītāja darbībām; "riteņu riepu faktiskais apkārtmērs" ir viena riteņu pilna apgrieziena laikā visu transportlīdzekļa velkošo riteņu (piedzīto riteņu) nobrauktais vidējais attālums. Šos attālumus mēra izmēģinājumu standartapstākļos (VI nod. 5. punkts), un tos norāda šādi: "l = … mm". Autobūvētāji šādu mērījumu vietā var izmantot teorētiskus aprēķinus, kuros ņem vērā nepiekrautu darba kārtībā esošu transportlīdzekļu slodzes sadalījumu pa asīm [6]. Šādu teorētisko aprēķinu metodes apstiprina attiecīgo dalībvalstu kompetentās iestādes; "notikums" ir reģistrācijas kontrolierīces konstatēta neparasta darbība, kas var būt arī datu viltošanas mēģinājuma rezultāts; "kļūda" ir reģistrācijas kontrolierīces konstatēta neparasta darbība, kas var būt iekārtas nepareizas darbības vai bojājuma rezultāts; "uzstādīšana" ir reģistrācijas kontrolierīces uzstādīšana autotransporta līdzeklī; "kustības sensors" ir reģistrācijas kontrolierīces daļa, kas dod transportlīdzekļa ātrumam un/vai nobrauktajam attālumam raksturīgu signālu; "nederīga karte" ir karte, kas konstatēta kā bojāta, kurai nav veikta sākotnējā autentizācija vai neizdodas to veikt, nav sācies vai ir beidzies derīguma termiņš; "ārpus darbības jomas" ir gadījumi, kad saskaņā ar Padomes Regulu (EEK) Nr. 3820/85 reģistrācijas kontrolierīces nav jāizmanto; "ātruma pārsniegšana" ir autotransporta līdzeklim atļautā maksimālā ātruma pārsniegšana, ko definē kā par 60 sekundēm ilgāku laika periodu, kurā transportlīdzekļa izmērītais ātrums pārsniedz Padomes 1992. gada 10. februāra Direktīvā 92/6/EEK par ātruma ierobežošanas ierīču uzstādīšanu un izmantošanu noteiktu kategoriju transportlīdzekļos Kopienā [7]uzstādāmo ātruma ierobežošanas ierīču iestatījumu; "regulāra pārbaude" ir darbību kopums, ko veic, lai pārbaudītu, vai reģistrācijas kontrolierīces darbojas pareizi un to iestatījumi atbilst transportlīdzekļa parametriem; "printeris" ir reģistrācijas kontrolierīces sastāvdaļa, ar kuru izdrukā atmiņā saglabātos datus; "reģistrācijas kontrolierīce" ir ierīču kopums, kas paredzēts uzstādīšanai autotransporta līdzekļos automātiskai vai pusautomātiskai tādu datu indicēšanai, reģistrēšanai un saglabāšanai, kas raksturo šādu transportlīdzekļu kustību un to vadītāju konkrētus darba periodus; "atjaunošana" ir jaunas taksogrāfa kartes izsniegšana gadījumos, kad esošajai kartei beidzas derīguma termiņš vai tā nedarbojas un tāpēc tiek nodota atpakaļ izsniedzējai iestādei; atjaunošana vienmēr nozīmē, ka nav divu vienlaikus derīgu karšu; "remonts" ir jebkāda veida kustību sensora vai transportlīdzekļa bloka remonts, kura veikšanai šīm ierīcēm jāatslēdz barošana, tās jāatver vai jāatvieno no citiem reģistrācijas kontrolierīces komponentiem; "nomaiņa" ir tahogrāfa kartes izdošana esošās kartes vietā, ja tā ir pazaudēta, nozagta vai nedarbojas, bet nav nodota atpakaļ izsniedzējai iestādei; atjaunošana vienmēr rada risku, ka ir divas vienlaikus derīgas kartes; "drošības sertifikācija" ir process, kurā ITSEC [8]sertifikācijas iestāde apliecina, ka to pārbaudītās pašrakstītājas reģistrācijas kontrolierīces, šo ierīču daļas un tahogrāfa kartes atbilst pielikuma 10. papildinājumā noteiktajām vispārējām drošības prasībām. "paštestēšana" ir testi, kurus bojājumu noteikšanai cikliski un automātiski veic pašas pašrakstītājas reģistrācijas kontrolierīces; "tahogrāfa karte" - vadītāja karte, - kontrolkarte, - darbnīcas karte, - Uzņēmuma karte; "tipa apstiprināšana" ir process, kurā dalībvalsts apliecina, ka to pārbaudītās reģistrācijas kontrolierīces, šo ierīču daļas un tahogrāfa kartes atbilst šajā regulā noteiktajām vispārējām drošības prasībām; "riepu izmērs" ir (ārējo velkošo riteņu) riepu izmēru apzīmējums saskaņā ar 1992. gada 31. marta Direktīvu 92/23/EEK [9]; "transportlīdzekļa identifikācija" ir numuri, kurus izmanto autotransporta līdzekļu identificēšanai: transportlīdzekļa reģistrācijas numurs (VRN), kurā norādīta reģistrācijas dalībvalsts, un transportlīdzekļa identifikācijas numurs (VIN) [10]; "transportlīdzekļa bloks (VU)" ir reģistrācijas kontrolierīce, izņemot kustības sensoru un vadus tā pievienošanai. transportlīdzekļa bloks var būt gan vienas, gan vairāku daļu veidā, kas uzstādīti transportlīdzeklim dažādās vietās, ja tas atbilst šajā regulā noteiktajām drošības prasībām; aprēķiniem reģistrācijas kontrolierīcēs "nedēļa" ir laikposms no pirmdienas plkst. 00.00 pēc pasaules laika līdz svētdienai plkst. 24.00 pēc pasaules laika; "darbnīcas karte" ir tahogrāfa karte, ko dalībvalstu institūcijas izsniedz reģistrācijas kontrolierīces ražotājam, montierim, autoražotājam vai darbnīcai, kuru apstiprinājusi attiecīgā dalībvalsts. Ar darbnīcas karti identificē kartes turētāju un ar tās palīdzību testē un kalibrē reģistrācijas kontrolierīces un/vai ar tās palīdzību noņem ierakstītos datus; II. REĢISTRĀCIJAS KONTROLIERĪČU VISPĀRĪGS RAKSTUROJUMS UN FUNKCIJAS Autotransporta līdzekļiem, kuri aprīkoti ar šā pielikuma noteikumiem atbilstīgām pašrakstītājām reģistrācijas kontrolierīcēm, jābūt braukšanas ātruma rādītājam un odometram. Šīs funkcijas var būt iekļautas reģistrācijas kontrolierīcēs . 1. Vispārīgs raksturojums Reģistrācijas kontrolierīces paredzētas ar vadītāja darbībām saistīto datu reģistrēšanai, glabāšanai, izvadīšanai uz ekrāna, izdrukāšanai un izvadīšanai. Reģistrācijas kontrolierīcēs ietilpst vadi, kustības sensors un transportlīdzekļa bloks. Transportlīdzekļa blokā ietilpst procesors, datu atmiņa, faktiskā laika pulkstenis, divas viedkaršu interfeisa ierīces (vadītājam un otrajam vadītājam), printeris, ekrāns, vizuālā brīdinājuma signāls, kalibrēšanas/datu noņemšanas savienotājs un lietotāja datu ievadīšanas ierīce. Reģistrācijas kontrolierīces ar papildu kabeļuzmavām var būt pievienotas citām ierīcēm. Reģistrācijas kontrolierīcēs iekļautās funkcijas vai tām pievienotās apstiprinātās vai neapstiprinātās ierīces nedrīkst radīt traucējumus reģistrācijas kontrolierīču pareizai un drošai darbībai, vai iespējas to traucēt, kā arī šīs regulas noteikumu ievērošanu. Reģistrācijas kontrolierīču lietotāji identificē sevi ierīcēm ar tahogrāfa karšu palīdzību. Atkarībā no lietotāju veida un/vai identitātes, reģistrācijas kontrolierīces nodrošina selektīvas piekļūšanas tiesības datiem un funkcijām. Reģistrācijas kontrolierīces datus reģistrē un saglabā datu atmiņā un tahogrāfu kartēs. Tas tiek veikts saskaņā ar 1995. gada 24. oktobra Direktīvu 95/46/EK par personu aizsardzību ar personas datu apstrādi un to brīvu apriti saistītajos jautājumos [11]. 2. Funkcijas Reģistrācijas kontrolierīces nodrošina šādas funkcijas: - karšu ievietošanas un izņemšanas kontroli, - ātruma un attāluma mērīšanu, - laika skaitīšanu, - vadītāja darbību kontroli, - braukšanas režīma kontroli, - vadītājam ar roku izdarāmo ierakstu veikšanu: - vietu ierakstīšanu, kurās sākas un/vai beidzas dienas darba periodi, - vadītāja darbību ievadīšana ar roku, - īpašu nosacījumu ievadīšanu, - uzņēmuma atslēgu pārvaldību, - kontroles pasākumu uzraudzību, - notikumu un/vai bojājumu konstatēšanu, - iebūvēto testēšanu un paštestēšanu, - datu atmiņas nolasīšanu, - ierakstīšanu un saglabāšanu datu atmiņā, - tahogrāfa karšu nolasīšanu, - ierakstīšanu un saglabāšanu tahogrāfa kartēs, - datu izvadīšanu uz ekrāna, - drukāšanu, - brīdināšanu, - datu noņemšanu uz ārējiem nesējiem, - datu izvadīšanu uz ārējām papildierīcēm, - kalibrēšanu, - laika korekciju. 3. Darbības režīmi Reģistrācijas kontrolierīcēm jābūt četriem darbības režīmiem: - darba režīmam, - kontroles režīmam, - kalibrēšanas režīmam, - Uzņēmuma režīmam. Reģistrācijas kontrolierīces pārslēdzas uz šādiem darbības režīmiem, to interfeisa ierīcēs ievietojot derīgas tahogrāfa kartes: Darbības režīms | Vadītāja laika niša | Bez kartes | Vadītāja karte | Kontrolkarte | Darbnīcas karte | Uzņēmuma karte | Otra vadītāja laika niša | Bez kartes | Darba | Darba | Kontroles | Kalibrēšanas | Uzņēmuma | Vadītāja karte | Darba | Darba | Kontroles | Kalibrēšanas | Uzņēmuma | Kontrolkarte | Kontroles | Kontroles | Kontroles [12] | Darba | Darba | Darbnīcas karte | Kalibrēšanas | Kalibrēšanas | Darba | Kalibrēšanas [12] | Darba | Uzņēmuma karte | Uzņēmuma | Uzņēmuma | Darba | Darba | Uzņēmuma [12] | Reģistrācijas kontrolierīces nepieņem nederīgas kartes, tomēr no kartēm, kuru derīguma termiņš ir beidzies, var izvadīt uz ekrāna, izdrukāt vai noņemt tajās saglabātos datus. Visas II.2 noteikumā uzskaitītās funkcijas darbojas visos darbības režīmos, izņemot: - kalibrēšanas funkcijai ir piekļuve tikai kalibrēšanas režīmā, - laika korekcijas funkcija ir ierobežota, nestrādājot kalibrēšanas režīmā, - funkcijām vadītāja datu ievadīšanai ar roku ir piekļuve tikai darba vai kalibrēšanas režīmā, - Uzņēmuma atslēgu pārvaldības funkcijai ir piekļuve tikai Uzņēmuma režīmā, - kontroles pasākumu uzraudzības funkciju var izmantot tikai kontroles režīmā, - datu noņemšanas funkcijai nav piekļuves darba režīmā (izņemot 150. prasībā minētos gadījumus). Reģistrācijas kontrolierīces var izvadīt visus datus uz ekrāna, printera vai ārējiem interfeisiem, izņemot šādus gadījumus: - darba režīmā — personas identifikācijas dati (uzvārds un vārds (vai vārdi)), kas neatbilst ievietotajai tahogrāfa kartei, ir neaizpildīti, bet kartes numuri, kas neatbilst ievietotās tahogrāfa kartes numuram, ir daļēji neaizpildīti (neaizpilda visus nepāra ciparus no kreisās uz labo pusi), - Uzņēmuma režīmā — datus par vadītāju (081, 084. un 087. prasība) par periodiem, kurus nav bloķējis kāds cits uzņēmums (ko identificē ar pirmajiem 13 cipariem Uzņēmuma kartes numurā), - ja reģistrācijas ierīcē nav ievietota karte, datus par vadītāju var izvadīt tikai par kārtējo dienu un iepriekšējām astoņām kalendāra dienām. 4. Drošība Sistēmas drošība ir vērsta uz datu atmiņas aizsardzību tādējādi, lai novērstu neatļautu piekļuvi datiem un to viltošanu, turklāt noteiktu šādus mēģinājumus, aizsargātu integritāti un autentiskumu datiem, ar kuriem notiek apmaiņa starp kustības sensoru un transportlīdzekļa bloku, aizsargātu integritāti un autentiskumu datiem, ar kuriem notiek apmaiņa starp reģistrācijas kontrolierīcēm un tahogrāfa kartēm, un verificētu noņemto datu integritāti un autentiskumu. Lai sistēma būtu droša, reģistrācijas kontrolierīcēm jāatbilst drošības prasībām, kas minēti kustības sensora un transportlīdzekļa bloka vispārīgajos drošības mērķos (pielikuma 10. papildinājums). III. PRASĪBAS ATTIECĪBĀ UZ REĢISTRĀCIJAS KONTROLIERĪČU KONSTRUKCIJU UN DARBĪBU 1. Karšu ievietošanas un izņemšanas kontrole Reģistrācijas kontrolierīces kontrolē karšu interfeisa ierīces, lai noteiktu karšu ievietošanu un izņemšanu. Kad karte ir ievietota reģistrācijas ierīcē, ierīce nosaka, vai ievietotā karte ir derīga tahogrāfa karte, un identificē derīgas kartes veidu. Reģistrācijas kontrolierīču konstrukcija ir tāda, ka kartes interfeisa ierīcēs pareizi ievietotas kartes šādā stāvoklī tiek bloķētas. Tahogrāfa kartes ir izņemamas tikai pēc transportlīdzekļa apturēšanas, kad visi vajadzīgie dati ir tajās saglabāti. Lai izņemtu karti, tās lietotājam jāveic apstiprinoša darbība. 2. Ātruma un attāluma mērīšana Šī funkcija pastāvīgi veic mērījumus, un ar to ir iespējams noteikt odometra rādījumu, kas atbilst autotransporta līdzekļa pavisam veiktajam attālumam. Šī funkcija pastāvīgi veic mērījumus un ar to ir iespējams noteikt transportlīdzekļa kustības ātrumu. Ātruma mērīšanas funkcija dod arī informāciju par to, vai transportlīdzeklis pārvietojas vai ir apstājies. Uzskata, ka transportlīdzeklis pārvietojas, ja šī funkcija piecas sekundes konstatē vairāk nekā 1 imp./s, citādi to uzskata par apstājušos. Ierīces, kas rāda braukšanas ātrumu (spidometrs) un kopējo veikto attālumu (odometrs) ir uzstādītas visos transportlīdzekļos, kuras aprīkotas ar reģistrācijas kontrolierīcēm , kas atbilst šīs regulas noteikumiem, un tās atbilst šajā pielikumā noteiktajām prasībām attiecībā uz pielaidēm (III nodaļas 2.punkta 1.apakšpunkts un 2.apakšpunkts). 2.1. Veiktā attāluma mērīšana Veikto attālumu — nobraukumu — var mērīt tā: - saskaitot kopā uz priekšu un atpakaļgaitā veikto attālumu, vai - ņemot vērā tikai kustību uz priekšu. Ar reģistrācijas kontrolierīcēm var izmērīt attālumu no 0 līdz 9999999,9 km. Attāluma mērīšanas pieļaujamās kļūdas (vismaz 1000 m lielam attālumam) ir: - ± 1 % pirms uzstādīšanas, - ± 2 % uzstādīšanas un regulāro pārbaužu laikā, - ± 4 % lietošanas laikā. Veiktā attāluma mērījumu izšķirtspēja ir labāka nekā 0,1 km vai vienāda ar 0,1 km. 2.2. Ātruma mērīšana Ar reģistrācijas kontrolierīcēm var izmērīt ātrumu no 0 līdz 220 km/h. Lai nodrošinātu lietošanas laikā parādītā ātruma maksimāli pieļaujamo kļūdu ± 6 km/h un ņemot vērā: - ± 2 km/h pielaidi ieejas lielumiem (riepu izmērs, …), - ± 1 km/h pielaidi mērījumiem, kas veikti uzstādīšanas un regulāro pārbaužu laikā, reģistrācijas kontrolierīces ātrumu no 20 līdz 180 km/h, ja transportlīdzekļa raksturojuma koeficients ir no 4000 līdz 25000 imp./km, mēra ar precizitāti ± 1 km/h (braucot ar pastāvīgu ātrumu). Piezīme: Datu glabāšanas izšķirtspēja dod papildu ± 0,5 km/h kļūdu datiem par braukšanas ātrumu, kas saglabāti reģistrācijas kontrolierīcēs. Ātrumu pareizi mēra ar pieļaujamo kļūdu 2 sekundes pēc ātruma maiņas, ja ātrums mainās ne vairāk par 2 m/s2. Veiktā ātruma mērījumu izšķirtspēja ir labāka nekā 1 km/h vai vienāda ar 1 km/h. 3. Laika skaitīšana Laika skaitīšanas funkcija pastāvīgi skaita un ciparu formātā izdod datumu un pulksteņa pasaules laiku. Pasaules laiku un datumu izmanto datēšanai visā reģistrācijas ierīcē (ieraksti, izdrukas, datu apmaiņa, izvadīšana uz ekrāna, …). Lai redzētu vietējā laika rādījumus, ir iespējams izmainīt uz ekrāna redzamo laiku ar pusstundu lieliem soļiem. Tipa apstiprināšanai noteiktajos pārbaudes standartapstākļos laika skaitīšanas kļūda ir ± 2 sekundes dienā. Laika skaitīšanas izšķirtspēja ir labāka vai vienāda ar 1 s. Laika skaitīšanas precizitāti tipa apstiprināšanai noteiktajos pārbaudes standartapstākļos neietekmē ārējā elektroenerģijas avota atslēgums uz laiku līdz 12 mēnešiem. 4. Vadītāja darbību kontrole Šī funkcija pastāvīgi un atsevišķi vienu no otras kontrolē viena autovadītāja un viena otrā autovadītāja darbības. Vadītāja darbības ir AUTOVADĪŠANA, DARBS, KLĀTBŪTNE, PĀRTRAUKUMS/ATPŪTA. Vadītājam un/vai otrajam vadītājam ir iespējams ar roku izvēlēties DARBS, KLĀTBŪTNE, PĀRTRAUKUMS/ATPŪTA. Transportlīdzekļa kustības laikā vadītājam automātiski tiek izvēlēts AUTOVADĪŠANA, bet otrajam vadītājam — KLĀTBŪTNE. Transportlīdzeklim apstājoties, vadītājam automātiski tiek izvēlēts DARBS. Pirmā darbības maiņa, kas notiek 120 sekunžu laikā pēc automātiskas pārejas uz DARBS transportlīdzekļa apstāšanās dēļ, uzskatāma par notikušu transportlīdzekļa apstāšanās laikā (tāpēc iespējams, atceļot pāreju uz DARBS). Šī funkcija izvada darbības maiņu uz reģistrēšanas funkcijām ar izšķirtspēju 1 minūte. Ja kalendāra minūtes laikā notikusi kāda AUTOVADĪŠANAS darbība, visa šī minūte uzskatāma par AUTOVADĪŠANU. Ja tieši pirms vai tieši pēc kalendāra minūtes notikusi kāda AUTOVADĪŠANAS darbība, visa šī minūte uzskatāma par AUTOVADĪŠANU. Ja kalendāra minūte nav uzskatāma par AUTOVADĪŠANU, ievērojot iepriekšminētās prasības, uzskata, ka visas šīs minūtes laikā veikta tāda paša darbība kā ilgākā šīs minūtes laikā veiktā darbība (vai pēdējā no vienlīdz ilgajām darbībām). Šī funkcija pastāvīgi kontrolē arī nepārtrauktas autovadīšanas ilgumu un vadītāja kopējo pārtraukumu ilgumu. 5. Braukšanas režīma kontrole Šī funkcija pastāvīgi automātiski kontrolē braukšanas režīmu. Ja reģistrācijas ierīcē ievietotas divas derīgas vadītāja kartes, izvēlas režīmu APKALPE, visos pārējos gadījumos izvēlas autovadīšanas režīmu INDIVIDUĀLS. 6. Vadītājam ar roku izdarāmie ieraksti 6.1. Vietu ierakstīšana, kurās sākas un/vai beidzas dienas darba periodi Ar šo funkciju ievada apdzīvoto vietu nosaukumus, kurās sākas un/vai beidzas autovadītāja un/vai otrā vadītāja dienas darba periodi. Vietas apzīmē ar valsti, un gadījumos, kad tas ir vajadzīgs, papildus norāda arī reģionu. Laikā, kad tiek izņemta vadītāja karte (vai darbnīcas karte), reģistrācijas kontrolierīces otrajam vadītājam dod uzvedni — displeja ekrānā izspīdinātu tekstu — ievadīt "vietu, kurā beidzies dienas darba periods". Reģistrācijas kontrolierīces pieļauj, ka šis pieprasījums netiek ņemts vērā. Ir iespējams ievadīt vietas, kurās sākas un/vai beidzas dienas darba periods, neizmantojot karti, un jebkurā laikā, ne tikai ievietojot vai izņemot karti. 6.2. Vadītāja darbību ievadīšana ar roku Tikai ievietojot vadītāja karti (vai darbnīcas karti), reģistrācijas kontrolierīces - atgādina kartes turētājam dienu un pulksteņa laiku, kad viņš pēdējo reizi ir savu karti ir izņēmis, un - aicina kartes turētāju norādīt, vai kartes ievietošana saistīta ar kārtējās dienas darba perioda turpināšanu. Reģistrācijas kontrolierīces ļauj kartes turētājam jautājumu atstāt bez atbildes, atbildēt apstiprinoši vai noraidoši, - ja kartes turētājs uz jautājumu neatbild, reģistrācijas kontrolierīces kartes turētājam dod uzvedni ievadīt "vietu, kurā sākas dienas darba periods". Reģistrācijas kontrolierīces pieļauj, ka šis pieprasījums netiek ņemts vērā. Ja vieta tiek ievadīta, tā tiek saglabāta datu atmiņā un tahogrāfa kartē, un tiek saistīta ar kartes ievietošanas laiku, - ja atbilde ir noraidoša vai apstiprinoša, reģistrācijas kontrolierīces uzaicina kartes turētāju ievadīt darbības ar roku, tikai starp DARBA, KLĀTBŪTNES vai PĀRTRAUKUMA/ATPŪTAS sākumu un beigām norādot datumu un pulksteņa laiku, precīzi iekļaujoties laikā, kad karte pēdējoreiz bijusi izņemta — tikai kārtējās ievietošanas laikā, raugoties, lai šis darbības savstarpēji nepārklātos. To veic šādā kārtībā: - ja kartes turētājs uz jautājumu atbild apstiprinoši, reģistrācijas kontrolierīce kartes turētāju par periodu no kartes pēdējās izņemšanas līdz tās pašreizējai ievietošanai uzaicina ievadīt hronoloģiskā secībā ar roku. Process beidzas, kad ar roku ievadītās darbības beigu laiks sakrīt ar kartes ievietošanas laiku. - ja kartes turētājs uz jautājumu atbild noliedzoši, reģistrācijas kontrolierīce : - kartes turētāju uzaicina darbības ievadīt ar roku hronoloģiskā secībā no kartes izņemšanas laika līdz attiecīgā dienas darba perioda beigām (vai darbībām, kas attiecas uz konkrēto autotransporta līdzekli gadījumos, kad dienas darba perioda reģistrācija turpinās uz diagrammas). Reģistrācijas kontrolierīces, pirms ļaut kartes turētājam ievadīt visas darbības ar roku, tāpēc uzaicina kartes turētāju norādīt, vai pēdējās reģistrētās darbības beigas ir iepriekšējā darba perioda nobeigums (sk. piezīmi turpmāk), Piezīmes: ja kartes turētājs neievada iepriekšējā darba perioda beigas, bet ar roku ievada darbību, kuras beigas sakrīt ar kartes ievietošanas laiku, reģistrācijas kontrolierīces: - pieņem, ka dienas darba periods ir beidzies, sākoties pirmajam ATPŪTAS (vai atstāj NEZINĀMS) periodam pēc kartes izņemšanas, vai kartes izņemšanas laikā, ja atpūtas periods nav ievadīts (un ja to atstāj NEZINĀMU), - pieņem, ka sākuma laiks (sk. turpmāk) sakrīt ar kartes ievietošanas laiku, - rīkojas turpmāk aprakstītajā secībā; - tad, ja attiecīgā darba perioda beigas nesakrīt ar kartes izņemšanas laiku vai arī ja nav ievadīta vieta, kurā beidzies dienas darba periods, kartes turētāju uzaicina "apstiprināt vai ievadīt vietu, kurā beidzies dienas darba periods" (reģistrācijas kontrolierīce ļauj šo uzaicinājumu neņemt vērā). Ja vieta ir ievadīta, tā tiek ierakstīta tahogrāfa kartē, bet tikai tad, ja tā atšķiras no vietas, kas ievadīta kartes izņemšanas laikā (ja tā bija ievadīta), un tiek attiecināta uz darba perioda beigām, - tad kartes turētāju uzaicina "ievadīt sākuma laiku" pašreizējam dienas darba periodam (vai pasākumiem, kas saistīti ar pašreizējo transportlīdzekli gadījumos, kad kartes turētājs pirms tam šā perioda laikā izmantojis diagrammu), un uzaicina kartes turētāju ievadīt "vietu, kurā sākas dienas darba periods" (reģistrācijas kontrolierīces pieļauj, ka šis pieprasījums netiek ņemts vērā). Ja vieta tiek ievadīta, tā tiek ierakstīta tahogrāfa kartē un saistīta ar šo sākuma laiku. Ja šis sākuma laiks sakrīt ar kartes ievietošanas laiku, vieta tiek ierakstīta arī datu atmiņā, - tad, ja šis sākuma laiks nesakrīt ar kartes ievietošanas laiku, aicina kartes turētāju ar roku ievadīt darbības hronoloģiskā secībā, sākot no šī sākuma laika līdz kartes ievietošanas laikam. Process beidzas, kad ar roku ievadītās darbības beigu laiks sakrīt ar kartes ievietošanas laiku, - tad reģistrācijas kontrolierīce ļauj kartes turētājam mainīt visas ar roku ievadītās darbības līdz to apstiprināšanai ar īpašu komandu, un pēc tam šādas izmaiņas tiek aizliegtas, - šādas atbildes uz sākotnējo jautājumu, kas seko pēc darbību neievadīšanas, reģistrācijas kontrolierīce uztver, it kā kartes turētājs jautājumu neņem vērā. Visa procesa laikā reģistrācijas kontrolierīces gaida uz ierakstu ievadīšanu ne ilgāk kā: - ja iedarbība uz iekārtas cilvēka — mašīnas interfeisu nenotiek vienas minūtes laikā (ar redzamu, un iespējams arī dzirdamu brīdinājuma signālu pēc 30 sekundēm), vai - ja karte ir izņemta vai ievietota otra vadītāja karte (vai darbnīcas karte), vai - kamēr transportlīdzeklis ir kustībā, šādā gadījumā reģistrācijas kontrolierīce apstiprinās jau izdarītos ierakstus. 6.3. Īpašu nosacījumu ievadīšana Reģistrācijas kontrolierīce ļauj reālajā laikā vadītājam ievadīt šādus divus īpašus nosacījumus: - "ĀRPUS DARBĪBAS JOMAS" (sākums, beigas) - "BRAUCIENS AR PRĀMI/VILCIENU" Ja ir atvērts nosacījums "ĀRPUS DARBĪBAS JOMAS", "BRAUCIENS AR PRĀMI/VILCIENU" var neparādīties. Nosacījums "ĀRPUS DARBĪBAS JOMAS" reģistrācijas kontrolierīcēm ir automātiski jāaizver, ievietojot vai izņemot vadītāja karti. 7. Uzņēmuma atslēgu pārvaldība Ar šo funkciju pārvalda Uzņēmuma atslēgas, kuras uzņēmums sev uzliek, lai ierobežotu piekļuvi datiem uzņēmumā. Uzņēmuma atslēgas sastāv no sākuma datuma/laika (bloķēšanas) un beigu datuma/laika (atbloķēšanas), kas saistīta ar Uzņēmuma identifikāciju, kura norādīta ar Uzņēmuma kartes numuru (bloķēšanas laikā). Atslēgas var "uzlikt" vai "noņemt" tikai reālajā laikā. Atbloķēšanu var veikt tikai uzņēmums (kas identificēts ar Uzņēmuma kartes numura pirmajiem 13 cipariem), kura atslēga ir "uzlikta", vai atbloķēšana notiek automātiski, ja bloķēšanu veic cits uzņēmums. Ja uzņēmums uzliek atslēgu un iepriekšējo reizi bloķēšanu veicis tas pats uzņēmums, tiks uzskatīts, ka iepriekšējā atslēga nav "atslēgta", un joprojām ir bloķētā stāvoklī. 8. Kontroles pasākumu uzraudzība Ar šo funkciju kontroles režīmā uzrauga datu PARĀDĪŠANU uz ekrāna, DRUKĀŠANU, NOŅEMŠANU no transportlīdzekļa bloka un kartes. Ar šo funkciju kontroles režīmā veic arī ĀTRUMA PĀRSNIEGŠANAS kontroles pasākumus. Ātruma pārsniegšanas kontroli uzskata par paveiktu, ja kontroles režīmā "ātruma pārsniegšanas" dati nosūtīta uz printeri izdrukai vai izvadīti uz ekrāna, vai ja no transportlīdzekļa bloka datu atmiņas ir noņemti dati par "notikumiem un bojājumiem". 9. Notikumu un/vai bojājumu konstatēšana Šī funkcija konstatē šādus notikumus un/vai bojājumus: 9.1. Notikums "ievietota nederīga karte" Šo notikumu izraisa nederīgas kartes ievietošana un/vai gadījumi, kad beidzas ievietotās derīgās kartes derīguma termiņš. 9.2. Notikums "kartes konflikts" Šo notikumu izraisa tabulā ar X apzīmētās derīgu karšu kombinācijas: Kartes konflikts | Vadītāja slots | Bez kartes | Vadītāja karte | Kontrolkarte | Darbnīcas karte | Uzņēmuma karte | Otra vadītāja slots | Bez kartes | | | | X | | Vadītāja karte | | | X | X | X | Kontrolkarte | | X | X | X | X | Darbnīcas karte | | | X | X | X | 9.3. Notikums "laika daļēja pārklāšanās" Šis notikums tiek izraisīts, ja datums/laiks, kas nolasīts no vadītāja kartes, to pēdējo reizi izņemot, ir vēlāks nekā pašreizējais tās reģistrācijas kontrolierīces datums/laiks, kurā karti ievieto. 9.4. Notikums "autovadīšana bez atbilstīgas kartes" Šo notikumu izraisa visas ar X tabulā atzīmētās tahogrāfa karšu kombinācijas, kad vadītājs maina darbību uz AUTOVADĪŠANA, vai kad tiek mainīts darbības režīms laikā, kad vadītāja darbība ir AUTOVADĪŠANA: Autovadīšana bez atbilstīgas kartes | Vadītāja slots | Bez kartes (vai ar nederīgu karti) | Vadītāja karte | Kontrolkarte | Darbnīcas karte | Uzņēmuma karte | Otra vadītāja slots | Bez kartes (vai ar nederīgu karti) | X | | X | | X | Vadītāja karte | X | | X | X | X | Kontrolkarte | X | X | X | X | X | Darbnīcas karte | X | X | X | | X | Uzņēmuma karte | X | X | X | X | X | 9.5. Notikums "kartes ievietošana autovadīšanas laikā" Šis notikums tiek izraisīts, jebkurā slotā ievietojot tahogrāfa karti laikā, kad vadītāja darbība ir AUTOVADĪŠANA. 9.6. Notikums "nepareizi noslēgta pēdējā kartes sesija" Šo notikumu izraisa, kad, ievietojot karti, pašrakstītāja reģistrācijas kontrolierīce konstatē, ka neraugoties uz III (1) noteikumu ievērošanu, iepriekšējā kartes sesija nav noslēgta pareizi (karte izņemta, pirms uz tās saglabāti visi vajadzīgie dati). Šo notikumu izraisa tikai ar vadītāja karti un darbnīcas karti. 9.7. Notikums "ātruma pārsniegšana" Šis notikums tiek izraisīts katru reizi, kad notiek braukšanas ātruma pārsniegšana. 9.8. Notikums "barošanas strāvas pārtraukums" Izņemot kalibrēšanas režīmu, šo notikumu izraisa barošanas strāvas padeves pārtraukumi kustības sensoram un/vai transportlīdzekļa blokam, kas ir ilgāki par 200 milisekundēm. Pārtraukuma robežvērtību definē ražotājs. Šo notikumu neizraisa sprieguma kritums transportlīdzekļa motora palaišanas laikā. 9.9. Notikums "kustības datu kļūda" Šis notikums tiek izraisīts, pārtrūkstot normālai datu plūsmai starp kustības sensoru un transportlīdzekļa bloku un/vai gadījumos, kad datu apmaiņas laikā starp kustības sensoru un transportlīdzekļa bloku notiek datu integritātes vai datu autentizēšanas kļūda. 9.10. Notikums "aizsardzības sistēmas pārkāpuma mēģinājums" Izņemot kalibrēšanas režīmu, šo notikumu izraisa visi pārējie notikumi, kas pārkāpj kustības sensora un transportlīdzekļa bloka aizsardzību, kas noteikti šiem komponentiem noteikti vispārējos drošības mērķos. 9.11. Kartes defekts Šo defektu izraisa tahogrāfa kartes atteice darbības laikā. 9.12. "Reģistrācijas kontrolierīces" defekts Izņemot kalibrēšanas režīmu, šo defektu izraisa jebkurš šāds defekts: - transportlīdzekļa bloka iekšējs defekts, - printera defekts, - izvadīšanas uz ekrāna atteice, - datu noņemšanas atteice, - sensora defekts. 10. Iebūvētā testēšana un paštestēšana Reģistrācijas kontrolierīce veic defektu un atteiču paškonstatēšanu, izmantojot iebūvētu testēšanu un paštestēšanu, saskaņā ar tabulu: Pārbaudāmie komponenti | Paštestēšana | Iebūvētā testēšana | Programmatūra | | Integritāte | Datu atmiņa | Pieeja | Pieeja, datu integritāte | kartes interfeisa ierīces | Pieeja | Pieeja | Tastatūra | | Pārbaude ar roku | Printeris | (saskaņā ar ražotāja norādījumiem) | Izdruka | Ekrāns | | Vizuāla pārbaude | Datu noņemšana (veic tikai noņemšanas laikā) | Pareiza darbība | | Sensors | Pareiza darbība | Pareiza darbība | 11. Datu atmiņas nolasīšana Reģistrācijas kontrolierīces var nolasīt visus to datu atmiņā saglabātos datus. 12. Datu ierakstīšana un saglabāšana datu atmiņā Šajā direktīvā: - "365 dienas" ir 365 dienas vadītāju vidējās aktivitātes transportlīdzeklī. Vidējo dienas aktivitāti transportlīdzeklī definē kā vismaz sešus autovadītājus vai otros vadītājus, sešus kartes ievietošanas un izņemšanas ciklus, 256 darbību maiņas. Tāpēc "365 dienās" ir vismaz 2190 vadītāju un otro vadītāju cikli, 2190 karšu ievietošanas un izņemšanas cikli un 93440 darbību maiņas, - laiks tiek reģistrēts ar vienas minūtes izšķirtspēju, ja nav noteikts citādi, - odometra rādījumi tiek reģistrēti ar viena kilometra izšķirtspēju, - ātrums tiek reģistrēts ar izšķirtspēju 1 km/h. Datu atmiņā saglabātos datus tipa apstiprināšanai noteiktajos pārbaudes standartapstākļos neietekmē ārējā elektroenerģijas avota atslēgums uz laiku līdz 12 mēnešiem. Reģistrācijas kontrolierīces datu atmiņā netieši vai tieši un detalizēti var ierakstīt un saglabāt: 12.1. Kontrolierīces identifikācijas datus 12.1.1. Transportlīdzekļa bloka identifikācijas datus Reģistrācijas kontrolierīces datu atmiņā var saglabāt šādu informāciju transportlīdzekļa bloka identificēšanai: - ražotāja nosaukumu, - ražotāja adresi, - daļas šifru, - sērijas numurs, - programmatūras versijas numuru, - programmatūras versijas instalēšanas laiku, - iekārtas ražošanas gadu, - apstiprinājuma numuru. Izņemot datus, kas attiecas uz programmatūru un apstiprinājuma numuru, kas tās jauninājumu gadījumos var mainīties, transportlīdzekļa bloka identifikācijas datus vienreiz un uz visiem laikiem ieraksta tās ražotājs. 12.1.2. Kustības sensora identifikācijas dati Kustības sensors atmiņā var saglabāt šādus identifikācijas datus: - ražotāja nosaukumu, - daļas šifru, - sērijas numuru, - apstiprinājuma numuru, - iegultā aizsardzības komponenta identifikatoru (piemēram, iekšējās mikroshēmas/procesora daļas šifru), - operētājsistēmas identifikatoru (piemēram, programmatūras versijas numuru). Kustības sensora identifikācijas datus vienreiz un uz visiem laikiem ieraksta tā ražotājs. Transportlīdzekļa blokam ir iespējas ierakstīt un saglabāt datu atmiņā tam pašreiz pievienotā kustības sensora identifikācijas datus: - sērijas numuru, - apstiprinājuma numuru, - dienu, kad tas pirmoreiz pievienots blokam. 12.2. Aizsardzības elementi Reģistrācijas kontrolierīces var saglabāt šādus aizsardzības elementus: - Eiropas publisko atslēgu, - dalībvalsts sertifikātu, - ierīces sertifikātu, - ierīces privāto atslēgu. Reģistrācijas kontrolierīces aizsardzības elementus iekārtā ievieto transportlīdzekļa bloka ražotājs. 12.3. Dati par vadītāja kartes ievietošanu un izņemšanu Par katru vadītāja kartes vai darbnīcas kartes ievietošanas un izņemšanas ciklu reģistrācijas kontrolierīces datu atmiņā tiek ierakstīta un saglabāta šāda informācija: - kartes turētāja uzvārds un vārds (vai vārdi), kas saglabāti kartē, - kartes numurs, izdevēja dalībvalsts un derīguma termiņš, kas saglabāti kartē, - ievietošanas datums un laiks, - transportlīdzekļa odometra rādījums, ievietojot karti, - slots, kurā karte ievietota, - izņemšanas datums un laiks, - transportlīdzekļa odometra rādījums, karti izņemot, - šāda informācija par transportlīdzekli, ar kuru vadītājs braucis pirms tam, kas saglabāta kartē: - transportlīdzekļa reģistrācijas numurs un dalībvalsts, kurā tas reģistrēts, - kartes izņemšanas datums un laiks, - karodziņš, kas norāda, vai, karti ievietojot, kartes turētājs ir vai nav ievadījis darbības ar roku. Datu atmiņā šos datus var saglabāt vismaz 365 dienas. Kad atmiņas ietilpība ir pilnīgi izmantota, jaunie dati atmiņā aizstāj pašus vecākos datus. 12.4. Dati par vadītāja darbībām Reģistrācijas kontrolierīces datu atmiņā ieraksta visas vadītāja un/vai otra vadītāja darbības maiņas, un/vai visas autovadīšanas režīma maiņas, un/vai vadītāja vai darbnīcas kartes ievietošanu un izņemšanu: - autovadīšanas režīms (APKALPE, INDIVIDUĀLA), - slots (VADĪTĀJA, OTRA VADĪTĀJA), - kartes statuss attiecīgajā slotā (IEVIETOTA, NEIEVIETOTA) (sk. piezīmi), - darbība (AUTOVADĪŠANA, KLĀTBŪTNE, DARBS, PĀRTRAUKUMS/ATPŪTA), - paziņojuma datums un laiks, Piezīme: IEVIETOTA nozīmē, ka slotā ievietota derīga vadītāja karte vai darbnīcas karte. NEIEVIETOTA nozīmē pretējo, t. i., ka slotā nav ievietota derīga vadītāja karte vai darbnīcas karte (piemēram, ievietota uzņēmuma karte, vai nav ievietota nekāda karte). Piezīme: Datu atmiņā netiek ierakstīti vadītāja ar roku ievadītie dati par darbību. Datu atmiņā datus par vadītāja darbībām var saglabāt vismaz 365 dienas. Kad atmiņas ietilpība ir pilnīgi izmantota, jaunie dati atmiņā aizstāj pašus vecākos datus. 12.5. Vietas, kurās sākas un/vai beidzas dienas darba periodi Reģistrācijas kontrolierīces ieraksta un saglabā datu atmiņā visus vadītāja un otra vadītāja ar roku ievadītos datus par vietām, kurās sākas un/vai beidzas dienas darba periodi: - attiecīgi vadītāja vai otra vadītāja kartes numurs un kartes izdevēja dalībvalsts, - ievadīšanas datums un laiks (vai ar ierakstu saistītais datums/laiks gadījumos, kad ieraksts izdarīts, ievadot datus ar roku), - ieraksta veids (sākums vai beigas, ievadīšanas nosacījumi), - ievadītā valsts un reģions, - transportlīdzekļa odometra rādījums. Datu atmiņā datus par dienas darba perioda sākumu un/vai beigām var saglabāt vismaz 365 dienas (pieņemot, ka viens vadītājs izdara divus ierakstus dienā). Kad atmiņas ietilpība ir pilnīgi izmantota, jaunie dati atmiņā aizstāj pašus vecākos datus. 12.6. Odometra dati Katru kalendāra dienu pusnaktī reģistrācijas kontrolierīces datu atmiņā ieraksta transportlīdzekļa odometra rādījumu un attiecīgo datumu. Datu atmiņā datus par odometra rādījumiem pusnaktī var saglabāt vismaz 365 dienas. Kad atmiņas ietilpība ir pilnīgi izmantota, jaunie dati atmiņā aizstāj pašus vecākos datus. 12.7. Sīki dati par braukšanas ātrumu Reģistrācijas kontrolierīces ieraksta un saglabā datu atmiņā transportlīdzekļa momentāno ātrumu katru sekundi un attiecīgo datumu un laiku vismaz pēdējo 24 stundu laikā, kurās transportlīdzeklis ir bijis kustībā. 12.8. Dati par notikumiem Šajā apakšpunktā laiku reģistrē ar vienas sekundes izšķirtspēju. Reģistrācijas kontrolierīces ieraksta un saglabā datu atmiņā datus par katru konstatēto notikumu saskaņā ar šādiem saglabāšanas noteikumiem: Notikums | Saglabāšanas noteikumi | Par notikumi ierakstāmie dati | Kartes konflikts | 10 pēdējie notikumi | notikuma sākuma datums un laiks,notikuma beigu datums un laiks,abu konfliktu izraisītāju karšu veids, numurs un izdevēja dalībvalsts | Autovadīšana bez atbilstīgas kartes | ilgākais notikums pēdējo 10 dienu laikāpieci ilgākie notikumi pēdējo 365 dienu laikā | notikuma sākuma datums un laiks,notikuma beigu datums un laiks,notikuma sākumā un/vai beigās ievietotās kartes veids, numurs un izdevēja dalībvalstslīdzīgu notikumu skaits attiecīgajā dienā | Kartes ievietošana autovadīšanas laikā | pēdējais notikums pēdējo 10 dienu laikā | notikuma datums un laiks,kartes veids, numurs un izdevēja dalībvalstslīdzīgu notikumu skaits attiecīgajā dienā | Nepareizi noslēgta pēdējā kartes sesija | 10 pēdējie notikumi | kartes ievietošanas datums un laiks,kartes veids, numurs un izdevēja dalībvalstsno kartes nolasītās pēdējās sesijas dati:kartes ievietošanas datums un laiks,transportlīdzekļa reģistrācijas numurs un reģistrācijas dalībvalsts | Ātruma pārsniegšana [13] | nopietnākais notikums 10 dienu laikā (t. i., gadījums, kad konstatēts lielākais vidējais ātrums),pieci nopietnākie notikumi pēdējo 365 dienu laikāpēc pēdējās kalibrēšanas pirmais notikums | notikuma sākuma datums un laiks,notikuma beigu datums un laiks,maksimālais ātrums notikuma laikā,vidējais aritmētiskais ātrums notikuma laikā,kartes veids, numurs un vadītāja izdevēja dalībvalsts (ja vajadzīgs).līdzīgu notikumu skaits attiecīgajā dienā | Notikums "barošanas strāvas pārtraukums" [14] | ilgākais notikums pēdējo 10 dienu laikāpieci ilgākie notikumi pēdējo 365 dienu laikā | notikuma sākuma datums un laiks,notikuma beigu datums un laiks,notikuma sākumā un/vai beigās ievietotās kartes veids, numurs un izdevēja dalībvalstslīdzīgu notikumu skaits attiecīgajā dienā | kustības datu kļūdām, | ilgākais notikums pēdējo 10 dienu laikāpieci ilgākie notikumi pēdējo 365 dienu laikā | notikuma sākuma datums un laiks,notikuma beigu datums un laiks,notikuma sākumā un/vai beigās ievietotās kartes veids, numurs un izdevēja dalībvalstslīdzīgu notikumu skaits attiecīgajā dienā | aizsardzības sistēmas pārkāpuma mēģinājumiem. | 10 pēdējie notikumi | notikuma sākuma datums un laiks,notikuma beigu datums un laiks,notikuma sākumā un/vai beigās ievietotās kartes veids, numurs un izdevēja dalībvalstsproduktu veids: | 12.9. Dati par defektiem Šajā apakšpunktā laiku reģistrē ar vienas sekundes izšķirtspēju. Reģistrācijas kontrolierīces mēģina ierakstīt un saglabāt datu atmiņā datus par katru konstatēto defektu saskaņā ar šādiem saglabāšanas noteikumiem: Defekts | Saglabāšanas noteikumi | Par defektu ierakstāmie dati | Kartes defekts | 10 pēdējie vadītāja kartes defekti | defekta sākuma datums un laiks,defekta beigu datums un laiks,kartes veids, numurs un izdevēja dalībvalsts | Reģistrācijas kontrolierīce s defekti | katra defektu veida pēdējie 10 defekti | defekta sākuma datums un laiks,defekta beigu datums un laiks,defekta veids,defekta sākumā un/vai beigās ievietotās kartes veids, numurs un izdevēja dalībvalsts | 12.10. Kalibrēšanas dati Reģistrācijas kontrolierīces ieraksta un datu atmiņā saglabā datus par: - kalibrēšanas parametriem aktivācijas brīdī, - pašu pirmo kalibrēšanu pēc aktivēšanas, - pirmo kalibrēšanu pašreizējā transportlīdzeklī (kas identificēts ar transportlīdzekļa identifikācijas numuru), - piecām pēdējām kalibrēšanas reizēm (ja kalibrēšana veikta vairākkārt vienā kalendārajā dienā, saglabā datus tikai par pēdējo kalibrēšanu attiecīgajā dienā). Par katru kalibrēšanu jāieraksta šādi dati: - kalibrēšanas nolūks (aktivācija, uzstādīšana pirmo reizi, uzstādīšana, regulāra pārbaude), - darbnīcas nosaukums un adrese, - darbnīcas kartes numurs, kartes izdevēja dalībvalsts un kartes derīguma termiņš, - transportlīdzekļa identifikācija, - aktualizētie vai apstiprinātie parametri: w, k, l, riepu izmērs, ātruma ierobežošanas ierīces iestatījumi, odometra rādījumi (vecais un jaunais), datums un laiks (iepriekšējais un jaunais). Kustības sensors atmiņā ieraksta un saglabā šādus datus par kustības sensora uzstādīšanu: - pirmais pieslēgums transportlīdzekļa m (datums, laiks, transportlīdzekļa bloka apstiprinājuma numurs, transportlīdzekļa bloka sērijas numurs), - pēdējais pieslēgums transportlīdzekļa blokam (datums, laiks, transportlīdzekļa bloka apstiprinājuma numurs, transportlīdzekļa bloka sērijas numurs). 12.11. Dati par laika skaitīšanas korekcijām: Reģistrācijas kontrolierīces ieraksta un datu atmiņā saglabā datus par: - pēdējo laika skaitīšanas korekciju, - piecām lielākajām laika skaitīšanas korekcijām kopš pēdējās kalibrēšanas, kas veiktas kalibrēšanas režīmā papildus regulāri veicamajai kalibrēšanai (f) definīcija). Par katru šādu laika skaitīšanas korekciju jāieraksta šādi dati: - iepriekšējais datums un laiks, - jaunais datums un laiks, - darbnīcas nosaukums un adrese, - darbnīcas kartes numurs, kartes izdevēja dalībvalsts un kartes derīguma termiņš. 12.12. Dati par kontroles darbībām Reģistrācijas kontrolierīces ieraksta un datu atmiņā saglabā datus par šādām 20 pēdējām kontroles darbībām: - kontroles datums un laiks, - kontrolkartes numurs un izdevēja dalībvalsts, - kontroles veids (datu izvadīšana uz ekrāna un/vai izdrukāšana un vai noņemšana no transportlīdzekļa bloka un/vai kartes). Attiecībā uz datu noņemšanu reģistrē arī pašu pirmo un pašu pēdējo dienu, kad tā veikta. 12.13. Dati par uzņēmuma atslēgām Reģistrācijas kontrolierīces ieraksta un datu atmiņā saglabā šādus datus par 20 pēdējām uzņēmuma atslēgām: - bloķēšanas datums un laiks, - atbloķēšanas datums un laiks, - uzņēmuma kartes numurs un izdevēja dalībvalsts, - uzņēmuma nosaukums un adrese. 12.14. Informācija par datu noņemšanu Reģistrācijas kontrolierīces ieraksta un saglabā datu atmiņā informāciju par pēdējo datu atmiņā saglabāto datu noņemšanu uz ārējiem informācijas nesējiem, kas veikta uzņēmuma režīmā vai kalibrēšanas režīmā: - informācijas noņemšanas datums un laiks, - uzņēmuma vai darbnīcas kartes numurs un kartes izdevēja dalībvalsts, - uzņēmuma vai darbnīcas nosaukums. 12.15. Dati par īpašiem nosacījumiem Reģistrācijas kontrolierīces ieraksta un datu atmiņā saglabā datus par īpašiem nosacījumiem: - ieraksta datums un laiks, - īpašā nosacījuma veids. Datu atmiņā ir iespējams saglabāt informāciju par īpašajiem nosacījumiem vismaz 365 dienas (pieņemot, ka dienā vidēji atver un aizver vienu nosacījumu). Kad atmiņas ietilpība ir pilnīgi izmantota, jaunie dati atmiņā aizstāj pašus vecākos datus. 13. Tahogrāfa karšu nolasīšana Reģistrācijas kontrolierīces attiecīgajos gadījumos var nolasīt no tahogrāfa kartes datus, kas vajadzīgi: - kartes veida, kartes turētāja, iepriekš izmantotā transportlīdzekļa, kartes pēdējās izņemšanas datuma un laika, kā arī tajā laikā izvēlētās darbības identificēšanai, - lai pārbaudītu, ka kartes pēdējā sesija ir noslēgta pareizi, - vadītāja nepārtrauktā autovadīšanas laika, kopējā pārtraukumu laika un kopējā braukšanas laika aprēķināšanai iepriekšējā un pašreizējā nedēļā, - vadītāja kartē ierakstīto datu izdrukāšanai, - lai uz ārējiem informācijas nesējiem noņemtu vadītāja kartē saglabātos datus. Nolasīšanas kļūdas gadījumā reģistrācijas kontrolierīces mēģinājumu nolasīt karti ar to pašu komandu atkārto ne vairāk par trim reizēm un, ja tas neizdodas, paziņo, ka karte ir bojāta un nederīga. 14. Datu ierakstīšana un saglabāšana tahogrāfa kartēs Reģistrācijas kontrolierīces pievieno "kartes sesijas datus" vadītāja kartē vai darbnīcas kartē tūlīt pēc kartes ievietošanas. Reģistrācijas kontrolierīces aktualizē derīgās vadītāja kartēs, darbnīcas kartēs un/vai kontrolkartēs saglabātos datus, tos papildinot ar informāciju, kas attiecas uz periodu, kurā karte ir ievietota, un kartes turētāju. Šajās kartēs saglabājamie dati noteikti IV nodaļā. Reģistrācijas kontrolierīces aktualizē datus par vadītāju darbībām un atrašanās vietu, kurus kartes turētājs ir ievadījis ar roku (kuri noteikti IV nodaļas 5.2.5. un 5.2.6. punktā), kas saglabāti derīgās vadītāja kartēs un/vai darbnīcas kartēs. Tahogrāfa kartēs ierakstītos datus atjaunina tādējādi, ka, vajadzības gadījumos un ņemot vērā kartes atmiņas faktisko ietilpību, ar jaunākajiem datiem aizstāj pašus vecākos datus. Rakstīšanas kļūdas gadījumā reģistrācijas kontrolierīces mēģinājumu pārrakstīt karti ar to pašu komandu atkārto ne vairāk par trim reizēm un, ja tas neizdodas, paziņo, ka karte ir bojāta un nederīga. Pirms vadītāja kartes atbrīvošanas un pēc tam, kad visi vajadzīgie dati kartē ir saglabāti, reģistrācijas kontrolierīces atiestata kartes sesijas datus. 15. Datu izvadīšana uz ekrāna Uz ekrāna var izvadīt vismaz 20 zīmes. Zīmju minimālais augstums ir 5 mm, bet platums — 3,5 mm. Ekrāns atbalsta standarta ISO 8859 1. daļā un 7. daļā definētos Latīņu 1 un grieķu zīmju komplektus, kas noteikti 1. papildinājuma 4. nodaļā "Rakstuzīmju komplekti". Izvadīšanai uz ekrāna var izmantot vienkāršotas rakstuzīmes (piemēram, pasvītrotās rakstuzīmes var izvadīt uz ekrāna bez pasvītrojuma, vai arī mazo burtu vietā parādīt lielos burtus). Ekrānam ir pietiekams nežilbinošs apgaismojums. Rādījumi ir redzami no reģistrācijas iekārtas ārpuses. Reģistrācijas kontrolierīces var izvadīt uz ekrāna: - noklusējuma datus, - ar brīdinājumiem saistītos datus, - ar piekļuvei izvēlnēm saistītos datus, - citus lietotāja pieprasītos datus. Reģistrācijas kontrolierīces var izvadīt uz ekrāna arī citu papildu informāciju, ievērojot nosacījumu, ka tā ir skaidri atšķirama no iepriekš minētajiem datiem. Uz reģistrācijas kontrolierīču displeja izvada 3. papildinājumā uzskaitītās piktogrammas vai piktogrammu kombinācijas. Uz ekrāna var izvadīt arī citas papildus piktogrammas vai piktogrammu kombinācijas, ja tā ir skaidri atšķirama no minētajām piktogrammām vai piktogrammu kombinācijām. Transportlīdzekļa kustības laikā ekrāns vienmēr ir ieslēgts. Reģistrācijas kontrolierīcēm var būt automātiska vai ar roku ieslēdzama funkcija ekrāna izslēgšanai laikā, kad transportlīdzeklis nepārvietojas. Ekrāna formāts noteikts 5. papildinājumā. 15.1. Noklusējuma ekrāns Kad nav nekādas citas uz ekrāna izvadāmas informācijas, reģistrācijas kontrolierīces pēc noklusējuma uz ekrāna izvada šādu informāciju: - vietējais laiks (pasaules laiks + vadītāja ievadītā korekcija), - darbības režīms, - vadītāja pašreizējā darbība un otra vadītāja pašreizējā darbība, - informācija par vadītāju: - ja vadītāja pašreizējā darbība ir AUTOVADĪŠANA, viņa pašreizējais nepārtrauktas autovadīšanas ilgums un pašreizējais kopējais pārtraukumu ilgums, - ja vadītāja pašreizējā darbība nav AUTOVADĪŠANA, viņa pašreizējais attiecīgās darbības ilgums un pašreizējais kopējais pārtraukumu ilgums, - informācija par otru vadītāju: - pašreizējās darbības ilgums (pēc tās izvēlēšanās). Par katru vadītāju uz ekrāna izvadītie dati ir skaidri saprotami un nepārprotami. Ja uz ekrāna nevar vienlaikus izvadīt datus gan par vadītāju, gan par otru vadītāju, reģistrācijas kontrolierīce pēc noklusējuma uz ekrāna izvada informāciju par vadītāju, bet lietotājs var izvadīt uz ekrāna informāciju par otru vadītāju. Ja ekrāns ir par šauru, lai pēc noklusējuma uz tā varētu parādīt darbības režīmu, reģistrācijas kontrolierīces pēc darbības režīma maiņas jauno režīmu īslaicīgi parāda uz ekrāna. Kartes ievietošanas laikā reģistrācijas kontrolierīce uz ekrāna īslaicīgi izvada kartes turētāja vārdu. Ja ir atvērts nosacījums "ĀRPUS DARBĪBAS JOMAS", uz ekrāna pēc noklusējuma jābūt piktogrammai, ka šis nosacījums ir atvērts (pieļaujams, ka vienlaicīgi var nebūt parādīta vadītāja kārtējā darbība). 15.2. Brīdinājuma ekrāns Reģistrācijas kontrolierīces uz ekrāna izvada brīdinājuma informāciju galvenokārt 3. papildinājumā noteikto piktogrammu veidā, kuras vajadzības gadījumos papildina ar ciparu veidā kodētu informāciju. Var pievienot arī vārdisku brīdinājuma aprakstu vadītājam vēlamajā valodā. 15.3. Piekļuve izvēlnēm Reģistrācijas kontrolierīces dod vajadzīgās komandas ar attiecīgo komandkaršu palīdzību. 15.4. Citi ekrāni Pēc vajadzības ir iespējams uz ekrāna selektīvi izvadīt: - datumu un laika pēc pasaules laika, - darbības režīmu (ja nav parādīts pēc noklusējuma), - vadītāja nepārtrauktas autovadīšanas ilgumu un pārtraukumu kopējo ilgumu, - otra vadītāja nepārtrauktas autovadīšanas ilgumu un pārtraukumu kopējo ilgumu, - vadītāja kopējo autovadīšanas ilgumu iepriekšējā nedēļā un kārtējās nedēļas laikā, - otra vadītāja kopējo autovadīšanas ilgumu iepriekšējā nedēļā un kārtējās nedēļas laikā, - sešu izdruku saturu tādā pašā formātā kā izdrukās. Izdrukas saturu izvada uz ekrāna secīgi pa rindām. Ja ekrāna platums ir mazāks par 24 zīmēm, lietotājam sniedz pilnīgu informāciju attiecīgi piemērotā veidā (vairākās rindās, ar ritināšanu, …). Izdrukas rindas, kas paredzētas ar roku rakstītai informācijai, uz ekrāna var neizvadīt. 16. Izdruka Reģistrācijas kontrolierīces var izdrukāt informāciju no datu atmiņas un/vai no tahogrāfa kartēm sešu šādu izdruku veidā: - vadītāja darbības no kartes ikdienas izdrukas, - vadītāja darbības no transportlīdzekļa bloka ikdienas izdrukas, - notikumi un defekti no kartes izdrukas, - notikumi un defekti no transportlīdzekļa bloka izdrukas, - tehnisko datu izdruka, - ātruma pārsniegšanas izdruka. Šo izdruku precīzs formāts un saturs noteikts 4. papildinājumā. Izdruku beigās var pievienot papildu datus. Reģistrācijas kontrolierīces papildus var sagatavot arī citas izdrukas, ja tās ir skaidri atšķiramas no sešām minētajām izdrukām. "Vadītāja darbības pēc kartes ikdienas izdrukas" un "notikumi un defekti no kartes izdrukas" ir izdrukājami tikai tad, kad reģistrēšanas iekārtā ir ievietota vadītāja karte vai darbnīcas karte. Pirms izdrukāšanas reģistrācijas kontrolierīces aktualizē attiecīgajā kartē saglabātos datus. Lai sagatavotu "vadītāja darbības no kartes ikdienas izdrukas" vai "notikumi un defekti no kartes izdrukas", pašrakstītājas reģistrācijas kontrolierīces: - automātiski izraugās vadītāja karti vai darbnīcas karti, ja kāda no tām ir ievietota reģistrācijas ierīcē, vai - ja reģistrācijas ierīcē ievietotas šīs abas kartes, dod komandu izvēlēties avota karti vai vadītāja slotā ievietoto karti. Ar printeri var izdrukāt 24 zīmes rindā. Zīmju minimālais augstums ir 2,1 mm, bet platums — 1,5 mm. Printeris atbalsta standarta ISO 8859 1. daļā un 7. daļā definētos Latīņu 1 un grieķu zīmju komplektus, kas noteikti 1. papildinājuma 4. nodaļā "Rakstuzīmju komplekti". Printeru konstrukcijai jābūt tādai, lai izdrukas būtu tik skaidras, ka tās ir nepārprotamas. Izdrukas saglabā izmērus un tajās rakstīto normālā gaisa temperatūrā un mitrumā (10 līdz 90 %). Uz reģistrācijas ierīcēs izmantojamā papīra ir attiecīga tipa apstiprinājuma zīme un norāde par to, kādu tipu reģistrācijas ierīcēs to var lietot. Izdrukas ir labi salasāmas un identificējamas pēc gadu ilgas glabāšanas normālos apgaismojuma, kā arī gaisa temperatūras un mitruma apstākļos. Ir iespējams šiem dokumentiem pievienot ar roku rakstītas piezīmes, piemēram, vadītāja parakstu. Reģistrācijas kontrolierīces vada "papīra trūkuma" notikumus drukāšanas laikā, pēc tā atkārtotas ielādēšanas atsākot drukāšanu no sākuma vai arī turpinot drukāt un dodot nepārprotamu atsauci uz iepriekš izdrukāto daļu. 17. Brīdinājumi Reģistrācijas kontrolierīces, konstatējot jebkuru notikumu un/vai defektu, par tiem brīdina vadītāju. Brīdinājums par barošanas strāvas pārtraukumiem var aizkavēties līdz laikam, kamēr tiek atjaunota strāvas padeve. Reģistrācijas kontrolierīces brīdina vadītāju 15 minūtes, pirms tiek pārsniegts nepārtrauktas autovadīšanas laiks 4 h 30 min. un pēc tā pārsniegšanas. Brīdinājumi ir vizuāli. Papildus redzamajiem brīdinājuma signāliem var ierīkot arī skaņu signālus. Vizuālie brīdinājuma signāli lietotājam ir skaidri saredzami, tie atrodas vadītāja redzamības laukā un ir labi salasāmi gan dienā, gan naktī. Vizuālie brīdinājumi var būt iebūvēti reģistrācijas kontrolierīcēs un/vai attālināti no tām. Pēdējā gadījumā tos apzīmē ar simbolu "T", un tie ir dzeltenas vai oranžas krāsas. Ja lietotājs, nospiežot jebkuru reģistrācijas ierīces taustiņu, neapstiprina brīdinājuma signāla saņemšanu, tā ilgums ir vismaz 30 sekundes. Ar šo pirmo apstiprinājumu neizdzēš turpmāk minēto cēloņa brīdinājuma ekrānu. Cēloņa brīdinājumu izvada uz reģistrācijas kontrolierīces ekrāna, un tas ir redzams tikmēr, kamēr lietotājs ar īpašu reģistrācijas kontrolierīces taustiņu vai komandu neapstiprina tā saņemšanu. Var dot papildu brīdinājuma signālus, ja tie vadītājiem nerada neskaidrības par iepriekšējiem brīdinājumiem. 18. Datu noņemšana uz ārējiem nesējiem Reģistrācijas kontrolierīces caur kalibrēšanas/datu noņemšanas spraudni pēc pieprasījuma var noņemt datus no tās datu atmiņas vai vadītāja kartes uz ārējiem informācijas nesējiem. Pirms datu noņemšanas reģistrācijas kontrolierīces aktualizē attiecīgajā kartē saglabātos datus. Papildus un neobligātas funkcijas veidā reģistrācijas kontrolierīces visos darba režīmos var noņemt datus caur citu spraudni uzņēmumam, kas autentizēts caur šo kanālu. Šādā gadījumā uz šo datu noņemšanu attiecas piekļuves tiesības datiem uzņēmuma režīmā. Datus noņemot, nedrīkst mainīt vai izdzēst saglabātos datus. Kalibrēšanas/datu noņemšanas spraudņa elektriskais interfeiss noteikts 6. papildinājumā. Datu noņemšanas protokoli noteikti 7. papildinājumā. 19. Datu izvadīšana uz ārējām papildierīcēm Ja reģistrācijas kontrolierīcēs nav funkcijas ātruma un/vai odometra rādījumu izvadīšanai uz ekrāna, reģistrācijas kontrolierīces dod izejas signālu transportlīdzekļa kustības ātruma (spidometra) un transportlīdzekļa kopējā nobraukuma (odometra) mērījumu parādīšanai. Transportlīdzekļa bloks var arī izvadīt šādus datus, lietojot no CAN kopnes savienojuma neatkarīgu īpašo seriālo saiti (ISO 11898 Autotransporta līdzekļi — Ciparu informācijas apmaiņa — Kontrollera tīkls (CAN) atrdarbīgiem sakariem), lai tos apstrādātu citos transportlīdzeklī uzstādītos elektroniskos blokos: - kārtējo datumu un laiku pēc pasaules laika, - transportlīdzekļa ātrumu, - transportlīdzekļa kopējo nobraukumu (odometra rādījumu), - kārtējo atzīmēto vadītāja vai otra vadītāja darbību, - informāciju par to, vai vadītāja slotā un otra vadītāja slotā ir ievietota tahogrāfa karte, un (ja vajadzīgs) informācija par attiecīgo karšu identifikāciju (kartes numuru un kartes izdevēju dalībvalsti). Papildus minētajam minimālajam apjomam var izvadīt arī citus datus. Kad transportlīdzekļa aizdedze ir ieslēgta, šie dati tiek pastāvīgi nosūtīti. Ja transportlīdzekļa aizdedze ir izslēgta, attiecīgu datu izvadīšanu rada vismaz vadītāja vai otra vadītāja darbības izmaiņas un/vai tahogrāfa kartes ievietošana vai izņemšana. Ja šo datu izvadīšana nenotiek, kamēr transportlīdzekļa aizdedze ir izslēgta, šie dati ir pieejami pēc tam, kad transportlīdzekļa aizdedze tiek atkal ieslēgta. 20. Kalibrēšana Kalibrēšanas funkcija rada iespēju: - kustības sensoru automātiski savienot ar transportlīdzekļa bloku, - ciparu formātā pielāgot reģistrācijas kontrolierīces konstanti (k) transportlīdzekļa raksturojuma koeficientam (w) (transporta līdzekļiem ar diviem vai vairākiem dzenošā tilta pārnesuma skaitļiem jābūt aprīkotiem ar slēdzi, ar kuru šie pārnesuma skaitļi tiek automātiski saskaņoti ar pārnesuma skaitli, ar kuru iekārta pielāgota transportlīdzeklim), - regulēt (bez ierobežojumiem) kārtējo laiku, - koriģēt pašreizējo odometra rādījumu, - aktualizēt datu atmiņā saglabātos kustības sensora identifikācijas datus, - aktualizēt vai apstiprināt citus reģistrācijas kontrolierīcei zināmos parametrus: transportlīdzekļa identifikāciju, w, l, riepu izmēru un, ja vajadzīgs, ātruma ierobežošanas ierīces iestatījumu. Kustības sensora pievienošana transportlīdzekļa blokam sastāv vismaz no: - kustības sensora saglabāto kustības sensora instalācijas datu aktualizēšana (pēc vajadzības), - vajadzīgo kustības sensora identifikācijas datu kopēšanas no kustības sensora transportlīdzekļa bloka datu atmiņā. Kalibrēšanas funkcija var ievadīt vajadzīgos datus caur kalibrēšanas/datu noņemšanas spraudni saskaņā ar 8. papildinājumā noteikto protokolu. Kalibrēšanas funkcija var ievadīt vajadzīgos datus arī caur citiem spraudņiem. 21. Laika korekcija Laika korekcijas funkcija dod iespējas koriģēt kārtējo laiku ne vairāk par vienu minūti ar intervāliem, kas nav mazāki par septiņām dienām. Kalibrēšanas režīmā laika korekcijas funkcija dod iespējas kārtējo laiku koriģēt bez jebkādiem ierobežojumiem. 22. Darbības raksturlielumi Transportlīdzekļa bloks bez ierobežojumiem darbojas temperatūrā no −20 °C līdz 70 °C, bet kustības sensors — no −40 °C līdz 135 °C. Reģistrācijas kontrolierīces pilnībā darbojas gaisa relatīvajā mitrumā 10 % līdz 90 %. Reģistrācijas kontrolierīcēm ir jābūt aizsardzībai pret pārspriegumu, barošanas strāvas polaritātes maiņu un īssavienojumiem. Reģistrācijas kontrolierīces atbilst prasībām, kas noteiktas Komisijas 1995. gada 31. oktobra Direktīvā 95/54/EK [15], ar kuru pielāgo tehniskajam progresam Padomes Direktīvu 72/245/EEK [16] par elektromagnētisko savietojamību, un tās ir ar aizsardzību elektrostatiskajiem lādiņiem un traucējumiem. 23. Materiāli Visām reģistrācijas kontrolierīču daļām jābūt izgatavotām no pietiekami stabiliem un mehāniski izturīgiem materiāliem ar pastāvīgām elektriskām un magnētiskām īpašībām. Normāliem izmantošanas apstākļiem visām iekārtu iekšienē esošajām daļām ir jābūt aizsargātām pret mitrumu un putekļiem. Transportlīdzekļa blokam jāatbilst standartā IEC 529 noteiktajai IP 40 aizsardzības kategorijai, bet kustības blokam — IP 64 kategorijai. Reģistrācijas kontrolierīces atbilst tehniskajiem raksturlielumiem, kas saistīti ar konstrukcijas ergonomiskuma rādītājiem. Reģistrācijas kontrolierīcēm jābūt drošām pret nejaušiem bojājumiem. 24. Apzīmējumi un uzraksti Ja reģistrācijas kontrolierīces rāda transportlīdzekļa nobraukumu pēc odometra un ātrumu, uz to ekrāna jābūt šādiem apzīmējumiem: - kreisajā pusē skaitlim, kas rāda attālumu, attāluma mērvienībai, ko norāda ar saīsinājumu "km", - kreisajā pusē skaitlim, kas rāda braukšanas ātrumu, uzrakstam "km/h". Reģistrācijas kontrolierīces var būt pārslēgtas ātruma mērīšanai jūdzēs stundā, un tādā gadījumā ātruma mērvienību norāda ar apzīmējumu "mph". Pie katras atsevišķas reģistrācijas kontrolierīces daļas jābūt piestiprinātai uzrakstu plāksnītei, kurā norādīta šāda informācija: - iekārtas ražotāja nosaukums un adrese, - ražotāja komponenta šifrs un iekārtas izgatavošanas gads, - iekārtas sērijas numurs, - iekārtas tipa apstiprinājuma zīme. Ja uz plāksnītes nav pietiekami daudz vietas visas minētās informācijas norādīšanai, uz tās norāda vismaz: ražotāja nosaukumu vai logotipu un ierīces daļas šifru. IV. PRASĪBAS ATTIECĪBĀ UZ TAHOGRĀFA KARŠU KONSTRUKCIJU UN DARBĪBU 1. Redzamā informācija Kartes priekšējā pusē ir atkarībā no kartes veida tās izdevējas valsts oficiālajā valodā vai valodās lielajiem burtiem drukāts uzraksts attiecīgi "Vadītāja karte", "Kontrolkarte""Darbnīcas karte" vai "Uzņēmuma karte"; šie paši uzraksti Kopienas pārējo dalībvalstu oficiālajās valodās veido kartes fonu, attiecīgi: Spāņu valodā: | TARJETA DEL CONDUCTOR | TARJETA DE CONTROL | TARJETA DEL CENTRO DE ENSAYO | TARJETA DE LA EMPRESA | Dāņu valodā: | FØRERKORT | KONTROLKORT | VÆRKSTEDSKORT | VIRKSOMHEDSKORT | Vācu valodā: | FAHRERKARTE | KONTROLLKARTE | WERKSTATTKARTE | UNTERNEHMENSKARTE | Grieķu valodā: | ΚΑΡΤΑ ΟΔΗΓΟΥ | ΚΑΡΤΑ ΕΛΕΓΧΟΥ | ΚΑΡΤΑ ΚΕΝΤΡΟΥ ΔΟΚΙΜΩΝ | ΚΑΡΤΑ ΕΠΙΧΕΙΡΗΣΗΣ | Angļu valodā: | DRIVER CARD | CONTROL CARD | WORKSHOP CARD | COMPANY CARD | Franču valodā: | CARTE DE CONDUCTEUR | CARTE DE CONTROLEUR | CARTE D'ATELIER | CARTE D'ENTREPRISE | Īru valodā: | CÁRTA TIOMÁNAÍ | CÁRTA STIÚRTHA | CÁRTA CEARDLAINNE | CÁRTA COMHLACHTA | Itāliešu valodā: | CARTA DEL CONDUCENTE | CARTA DI CONTROLLO | CARTA DELL'OFFICINA | CARTA DELL'AZIENDA | Holandiešu valodā: | BESTUURDERS KAART | CONTROLEKAART | WERKPLAATSKAART | BEDRIJFSKAART | Portugāļu valodā: | CARTÃO DE CONDUTOR | CARTÃO DE CONTROLO | CARTÃO DO CENTRO DE ENSAIO | CARTÃO DE EMPRESA | Somu valodā: | KULJETTAJA KORTTILLA | VALVONTA KORTILLA | TESTAUSASEMA KORTILLA | YRITYSKORTILLA | Zviedru valodā: | FÖRARKORT | KONTROLLKORT | VERKSTADSKORT | FÖRETAGSKORT | tās kartes izdevējas dalībvalsts nosaukums (nav obligāti); kartes izdevējas dalībvalsts pazīšanas zīme drukāta negatīvā, zilā taisnstūrī, kam apkārt ir divpadsmit zvaigznes dzeltenā krāsā. Pazīšanas zīmes ir šādas: B Beļģijai DK Dānijai D Vācijai GR Grieķijai E Spānijai F Francijai IRL Īrijai I Itālijai L Luksemburgai NL Nīderlandei A Austrijai P Portugālei FIN Somijai S Zviedrijai UK Apvienotajai Karalistei; Informācija par izsniegto karti, kas sarindota šādi: | Vadītāja karte | Kontrolkarte | Uzņēmuma vai darbnīcas karte | 1. | Vadītāja uzvārds | Kontroles iestāde | Uzņēmuma vai darbnīcas karte | 2. | Vadītāja vārds(i); | Kontroliera uzvārds (ja vajadzīgs) | Kartes turētāja uzvārds (ja vajadzīgs) | 3. | Vadītāja dzimšanas datums | Kontroliera vārds(i) (ja vajadzīgs) | Kartes turētāja vārds(i) (ja vajadzīgs) | 4. (a) | Kartes derīguma termiņa sākums | (b) | Kartes derīguma termiņa beigas (ja ir) | (c) | Izdevējas iestādes nosaukums (var būt iespiests aizmugures pusē) | (d) | no 5. iedaļas atšķirīgs numurs, administratīviem mērķiem (nav obligāti); | 5. (a) | Vadītāja apliecības numurs (vadītāja kartes izdošanas dienā) | | | 5. (b) | Kartes numurs | 6. | Vadītāja fotogrāfija | Kontroliera fotogrāfija (nav obligāti) | — | 7. | Vadītāja paraksts | Turētāja paraksts (nav obligāti) | 8. | Parastas dzīvesvietas vai pasta adrese (nav obligāti) | Kontroles iestādes pasta adrese | Uzņēmuma vai darbnīcas adrese | datumi jāraksta formātā "dd/mm/gggg" vai "dd.mm.gggg" (diena, mēnesis, gads); kartes aizmugures pusē ir: paskaidrojumi par kartes priekšējā pusē sarindoto informāciju; ar īpašu kartes turētāja rakstisku piekrišanu var pievienot ar kartes administrēšanu nesaistītu informāciju, šādi papildinājumi nekādā gadījumā nedrīkst mainīt tahogrāfa kartes parauga izmantošanu. +++++ TIFF +++++ Tahogrāfa kartes jāiespiež šādās fona krāsās: - vadītāja karte: baltā, - kontrolkarte: zilā, - darbnīcas karte: sarkanā, - uzņēmuma karte: dzeltenā. Tahogrāfa kartēm ir vismaz šādi elementi aizsardzībai pret kartes viltošanu vai bojāšanu: - aizsargfons ar sīku gijošētu rakstu un īrisiespiedumu, - fotogrāfijas vietā aizsargfons un fotogrāfija pārklājas, - vismaz viena divkrāsu mikroiespieduma līnija. Dalībvalstis pēc apspriedēm ar Komisiju drīkst pievienot krāsas vai marķējumu, piemēram, svītrkodus, valstu simbolus un aizsardzības elementus, neskarot citus šā pielikuma noteikumus. 2. Drošība Sistēmas aizsardzība ir vērsta uz to, lai tiktu nodrošināta starp kartēm un reģistrēšanas sistēmu apmaināmo datu integritāte un autentiskums, no kartēm noņemto datu integritāte un autentiskums, dažu rakstīšanas operāciju veikšana no kartēm tikai reģistrēšanas iekārtā, tiktu izslēgtas jebkādas iespējas falsificēt kartē saglabātos datus, novērstas viltošanas iespējas un tiktu konstatētas visas šādas darbības. Lai sistēma būtu droša, tahogrāfa kartēm jāatbilst drošības prasībām, kas minētas tahogrāfa karšu vispārīgajos drošības mērķos (pielikuma 10. papildinājums). Tahogrāfa kartes ir nolasāmas ar citām iekārtām, piemēram, personālajiem datoriem. 3. Standarti Tahogrāfa kartes atbilst šādiem standartiem: - ISO/IEC 7810 Identifikācijas kartes — Fiziskās īpašības, - ISO/IEC 7816 Identifikācijas kartes — Integrālās shēmas ar kontaktiem: - 1. daļa. Fiziskās īpašības, - 2. daļa. Izmēri un kontaktu novietojums, - 3. daļa. Elektroniskie signāli un pārraides protokoli, - 4. daļa. Iekšējās apmaiņas komandas, - 8. daļa. Iekšējās apmaiņas aizsardzības komandas, - ISO/IEC 10373 Identifikācijas kartes — Testēšanas metodes. 4. Vides un elektriskās specifikācijas Tahogrāfa kartēm ir pareizi jādarbojas visos Kopienā parasti novērojamajos klimatiskajos apstākļos, un vismaz temperatūrā no −25 °C līdz + 70 °C ar īslaicīgu temperatūras paaugstināšanos līdz + 85 °C, "īslaicīgi" nozīmē ne ilgāk par 4 stundām un ne vairāk kā 100 reižu visā kartes kalpošanas laikā. Tahogrāfa kartēm ir pareizi jādarbojas gaisa relatīvajā mitrumā no 10 % līdz 90 %. Ievērojot vides un elektriskās specifikācijas, tahogrāfa kartēm ir pareizi jādarbojas piecus gadus. Ekspluatācijas laikā tahogrāfa kartes atbilst Komisijas 1995. gada 31. oktobra Direktīvā 95/54/EK par elektromagnētisko saderību [17] noteiktajām prasībām, un tām jābūt aizsargātām pret elektrostatiskās izlādes elektrisko impulsu. 5. Datu glabāšana Šajā punktā: - laiks tiek reģistrēts ar vienas minūtes izšķirtspēju, ja nav noteikts citādi, - odometra rādījumi tiek reģistrēti ar viena kilometra izšķirtspēju, - ātrums tiek reģistrēts ar izšķirtspēju 1 km/h. Tahogrāfa karšu funkcijas, komandas un loģiskās shēmas atbilst 2. papildinājumā noteiktajām prasībām attiecībā uz datu glabāšanu. Šajā punktā noteikta lietojumdatu datņu minimālā atmiņas ietilpība. Tahogrāfa kartēm ir jābūt spējīgām reģistrācijas kontrolierīcēm norādīt šo datu datņu faktisko atmiņas ietilpību. Visus ar kartes iespējamiem citādiem lietojumiem saistītos datus var kartē glabāt, ievērojot 1995. gada 24. oktobra Direktīvu 95/46/EK par fizisko personu aizsardzību attiecībā uz personas datu apstrādi un šādu datu brīvu apriti [18]. 5.1. Kartes identifikācijas un drošības dati 5.1.1. Lietojuma identifikācija Tahogrāfa kartēs jābūt iespējām saglabāt šādus lietojuma identifikācijas datus: - tahogrāfa lietojuma identifikāciju, - tahogrāfa kartes veida identifikāciju. 5.1.2. Mikroshēmas identifikācija Tahogrāfa kartēs jābūt iespējām saglabāt šādus integrālo shēmu (IS) identifikācijas datus: - IS sērijas numuru, - IS ražotāju norādes. 5.1.3. IS kartes identifikācija Tahogrāfa kartēs jābūt iespējām saglabāt šādus viedkaršu identifikācijas datus: - kartes sērijas numur (ieskaitot ražotāja norādes), - kartes tipa apstiprinājuma numuru, - kartes personalizētāja identifikāciju (ID), - shēmas ievietotāja ID, - IS identifikāciju. 5.1.4. Aizsardzības elementi Tahogrāfa kartēs jābūt iespējām saglabāt šādus aizsardzības elementu datus: - Eiropas publisko atslēgu, - dalībvalsts sertifikātu, - kartes sertifikātu, - kartes privāto atslēgu. 5.2. Vadītāja karte 5.2.1. Kartes identifikācija Vadītāja kartēs jābūt iespējām saglabāt šādus kartes identifikācijas datus: - kartes numuru, - izdevējas dalībvalsts nosaukumu, izdevējas iestādes nosaukumu, izdošanas datumu, - kartes derīguma termiņa sākuma un beigu datumu. 5.2.2. Kartes turētāja identifikācija Vadītāja kartēs jābūt iespējām saglabāt šādus kartes turētāja identifikācijas datus: - turētāja uzvārdu, - turētāja vārdu(s), - dzimšanas datumu, - vēlamo valodu. 5.2.3. Informācija par vadītāja apliecību Vadītāja kartēs jābūt iespējām saglabāt šādus vadītāja apliecības datus: - izdevējas dalībvalsts nosaukumu, izdevējas iestādes nosaukumu, - vadītāja apliecības numuru (vadītāja kartes izdošanas dienā). 5.2.4. Dati par transportlīdzekļa izmantošanu Vadītāja kartē jābūt iespējām saglabāt par katru kalendāra dienu, kad karte izmantota, un par katru transportlīdzekļa izmantošanas periodu (izmantošanas periodā no kartes skatpunkta ietilpst visa kartes ievietošanas/izņemšanas cikla loģiskā secība) attiecīgās dienas laikā jāsaglabā šādi dati: - datums un laiks pirmajā transportlīdzekļa izmantošanas reizē (t. i., kad karte ievietota pirmoreiz konkrētajā transportlīdzekļa izmantošanas laikā, vai 00.00, ja attiecīgajā laikā izmantošanas periods turpinās), - transportlīdzekļa odometra rādījums šajā laikā, - datums un laiks pēdējā transportlīdzekļa izmantošanas reizē (t. i., kad karte izņemta pēdējoreiz konkrētajā transportlīdzekļa izmantošanas periodā, vai 23.59, ja attiecīgajā laikā izmantošanas periods turpinās), - transportlīdzekļa odometra rādījums šajā laikā, - transportlīdzekļa reģistrācijas numurs un reģistrācijas dalībvalsts. Vadītāja kartēs jābūt iespējām saglabāt vismaz 84 šādus ierakstus. 5.2.5. Dati par vadītāja darbībām Vadītāja kartē jābūt iespējām par katru kalendāra dienu, kuras laikā karte lietota vai par kuru vadītājs ievadījis datus ar roku, saglabāt šādus datus: - datumu, - ikdienas klātbūtnes skaitītājs (katrā šādā kalendāra dienā palielinās par vienu vienību), - kopējais nobraukums, ko attiecīgajā dienā veicis vadītājs, - vadītāja statusu pulksten 00.00, - katru reizi, kad vadītājs mainījis darbību, un/vai mainījis autovadīšanas režīmu, un/vai ievietojos vai izņēmis savu karti: - autovadīšanas režīms (APKALPE, INDIVIDUĀLA), - slots (VADĪTĀJA, OTRA VADĪTĀJA), - kartes statuss (IEVIETOTA, IZŅEMTA), - darbība (AUTOVADĪŠANA, KLĀTBŪTNE, DARBS, PĀRTRAUKUMS/ATPŪTA), - pārmaiņas laiks. Vadītāja kartes atmiņā jābūt iespējām saglabāt datus par darbībām vismaz 28 dienās (vadītāja vidējā aktivitāte ir 93 darbības maiņas dienā). Datus, kas minēti 197. un 199. prasībā, glabā tā, lai varētu izgūt darbības to veikšanas secībā, arī situācijās, kad notiek to laika daļēja pārklāšanās. 5.2.6. Vietas, kurās sākas un/vai beidzas dienas darba periodi Vadītāja kartē jābūt iespējām saglabāt šādus vadītāja ievadītus datus par vietām, kurās sākas un/vai beidzas dienas darba periods. - ievadīšanas datums un laiks (vai ar ierakstu saistītais datums/laiks gadījumos, kad ieraksts izdarīts, ievadot datus ar roku), - ieraksta veids (sākums vai beigas, ievadīšanas nosacījumi), - ievadītā valsts un reģions, - transportlīdzekļa odometra rādījums. Vadītāja kartes atmiņā jābūt iespējām saglabāt vismaz 42 šādus ierakstu pārus. 5.2.7. Dati par notikumiem Šajā apakšpunktā laiku reģistrē ar vienas sekundes izšķirtspēju. Vadītāja kartē jābūt iespējām saglabāt datus par šādiem reģistrācijas kontrolierīces konstatētiem notikumiem laikā, kamēr karte ir ievietota: - laika daļēja pārklāšanās (gadījumos, kad notikuma cēlonis ir šī karte), - kartes ievietošana autovadīšanas laikā (gadījumos, kad notikuma cēlonis ir šī karte), - kartes pēdējā sesija nav pareizi pabeigta (gadījumos, kad notikuma cēlonis ir šī karte), - barošanas strāvas pārtraukumi, - kustības datu kļūdas, - aizsardzības sistēmas pārkāpuma mēģinājumi. Vadītāja kartēs jābūt iespējām par šiem notikumiem saglabāt šādus datus: - notikuma kodu, - notikuma sākuma datumu un laiku (vai kartes ievietošanas laiku gadījumos, kad notikums attiecīgajā laikā notiek), - notikuma beigu datumu un laiku (vai kartes izņemšanas laiku gadījumos, kad notikums attiecīgajā laikā notiek), - reģistrācijas numuru un reģistrācijas dalībvalsti transportlīdzeklim, kurā notikums gadījies. Piezīme: Notikumam "laika daļēja pārklāšanās": - notikuma sākuma datums un laiks atbilst datumam un laikam, kad karte izņemta no iepriekšējā transportlīdzekļa, - notikuma beigu datums un laiks atbilst datumam un laikam, kad karte ievietota pašlaik izmantojamajā transportlīdzeklī, - transportlīdzekļa dati atbilst kārtējam izmantojamajam transportlīdzeklim, ar kuru notikums saistīts. Piezīme: Notikumam "nepareizi noslēgta pēdējā kartes sesija": - notikuma sākuma datums un laiks atbilst kartes ievietošanas datumam un laikam, kas atbilst nepareizi noslēgtajai kartes sesijai, - notikuma beigu datums un laiks atbilst kartes ievietošanas datumam un laikam, kas atbilst sesijai, kuras laikā notikums konstatēts (kārtējai sesijai), - transportlīdzekļa dati atbilst transportlīdzeklim, kurā kartes sesija nenoslēdzās pareizi. Vadītāja kartē jābūt iespējām saglabāt datus par pēdējiem sešiem katra veida notikumiem (t. i., par 36 notikumiem). 5.2.8. Dati par defektiem Šajā apakšpunktā laiku reģistrē ar vienas sekundes izšķirtspēju. Vadītāja kartē jābūt iespējām saglabāt datus par šādiem reģistrācijas kontrolierīces konstatētiem defektiem laikā, kamēr karte ir ievietota: - kartes defekts (gadījumos, kad notikuma cēlonis ir šī karte), - reģistrācijas kontrolierīces defekts. Vadītāja kartēs jābūt iespējām par šiem defektiem saglabāt šādus datus: - defekta kodu, - defekta sākuma datumu un laiku (vai kartes ievietošanas laiku gadījumos, kad defekts turpinās attiecīgajā brīdī), - defekta beigu datumu un laiku (vai kartes izņemšanas laiku gadījumos, kad defekts attiecīgajā laikā notiek), - reģistrācijas numuru un reģistrācijas dalībvalsti transportlīdzeklim, kurā defekts gadījies. Vadītāja kartē jābūt iespējām saglabāt datus par pēdējiem divpadsmit katra veida defektiem (t. i., par 24 notikumiem). 5.2.9. Dati par kontroles darbībām Vadītāja kartēs jābūt iespējām par kontroles darbībām saglabāt šādus datus: - kontroles datums un laiks, - kontrolkartes numurs un izdevēja dalībvalsts, - kontroles veids (datu izvadīšana uz ekrāna un/vai izdrukāšana un vai noņemšana no transportlīdzekļa bloka un/vai kartes (sk. piezīmi)). - datu noņemšanai — periods, uz kuru attiecas noņemtie dati, - reģistrācijas numuru un reģistrācijas dalībvalsti transportlīdzeklim, kurā veikta kontrole. Piezīme: drošības prasības nosaka, ka datu noņemšana no kartes tiek reģistrēta tikai tad, ja to veic caur reģistrācijas kontrolierīci. Vadītāja kartēs jābūt iespējām saglabāt vienu šādu ierakstu. 5.2.10. Dati par kartes sesiju Vadītāja kartē jābūt iespējām saglabāt datus par transportlīdzekli, kurā sākusies kārtējā sesija: - sesijas sākuma (t. i., kartes ievietošanas) datums un laiks ar vienas sekundes izšķirtspēju, - transportlīdzekļa reģistrācijas numurs un dalībvalsts, kurā tas reģistrēts. 5.2.11. Dati par īpašiem nosacījumiem Vadītāja kartē jābūt iespējām saglabāt šādus datus par īpašajiem nosacījumiem, kas ievadīti laikā, kamēr karte bijusi ievietota (jebkurā slotā): - kontroles datums un laiks, - īpašā nosacījuma veids. Vadītāja kartēs jābūt iespējām saglabāt 56 šādus ierakstus. 5.3. Darbnīcas karte 5.3.1. Aizsardzības elementi Darbnīcas kartē jābūt iespējām saglabāt personas identifikācijas numuru (PIN kodu). Darbnīcas kartē jābūt iespējām saglabāt kriptogrāfiskās atslēgas, kas vajadzīgas kustības sensora pievienošanai transportlīdzekļa blokam. 5.3.2. Kartes identifikācija Darbnīcas kartē jābūt iespējām saglabāt šādus kartes identifikācijas datus: - kartes numuru, - izdevējas dalībvalsts nosaukumu, izdevējas iestādes nosaukumu, izdošanas datumu, - kartes derīguma termiņa sākuma un beigu datumu. 5.3.3. Kartes turētāja identifikācija Darbnīcas kartē jābūt iespējām saglabāt šādus kartes turētāja identifikācijas datus: - darbnīcas nosaukumu, - darbnīcas adresi, - turētāja uzvārdu, - turētāja vārdu(s), - vēlamo valodu. 5.3.4. Dati par transportlīdzekļa izmantošanu Darbnīcas kartē jābūt iespējām saglabāt datus par transportlīdzekļa izmantošanu tādā pašā veidā kā vadītāja kartē. Darbnīcas kartē jābūt iespējām saglabāt vismaz 4 šādus ierakstus. 5.3.5. Dati par vadītāja darbībām Darbnīcas kartē jābūt iespējām saglabāt datus par vadītāja darbībām tādā pašā veidā kā vadītāja kartē. Darbnīcas kartē jābūt iespējām saglabāt datus par vadītāja aktivitātēm vismaz vienas vadītāja vidējas aktivitātes laikā. 5.3.6. Dati par dienas darba periodu sākumu un/vai beigām Darbnīcas kartē jābūt iespējām saglabāt datus par dienas darba periodu sākumu un/vai beigām tādā pašā veidā kā vadītāja kartē. Darbnīcas kartes atmiņā jābūt iespējām saglabāt vismaz trīs šādus ierakstu pārus. 5.3.7. Dati par notikumiem un defektiem Darbnīcas kartē jābūt iespējām saglabāt datus par notikumiem un defektiem tādā pašā veidā kā vadītāja kartē. Darbnīcas kartē jābūt iespējām saglabāt datus vismaz par pēdējiem trijiem katra veida notikumiem (t. i., par 18 notikumiem) un par sešiem pēdējiem katra veida defektiem (t. i., 12 defektiem). 5.3.8. Dati par kontroles darbībām Darbnīcas kartē jābūt iespējām saglabāt datus par kontroles darbībām tādā pašā veidā kā vadītāja kartē. 5.3.9. Dati par kalibrēšanu un laika korekcijām Darbnīcas kartē ir jābūt iespējām saglabāt datus par kalibrēšanu un/vai laika korekcijām, kas izdarītas laikā, kamēr karte ir ievietota reģistrēšanas iekārtā. Par katru kalibrēšanu jābūt iespējām saglabāt šādus datus: - kalibrēšanas nolūks (uzstādīšana pirmo reizi, uzstādīšana, regulāra pārbaude), - transportlīdzekļa identifikācija, - aktualizētie vai apstiprinātie parametri (w, k, l, riepu izmērs, ātruma ierobežošanas ierīces iestatījumus, odometra rādījumi (vecais un jaunais) datums un laiks (iepriekšējais un jaunais), - reģistrācijas kontrolierīce s identifikācija (transportlīdzekļa bloka šifrs, transportlīdzekļa bloka sērijas numurs, kustības sensora sērijas numurs). Darbnīcas kartē jābūt iespējām saglabāt vismaz 88 šādus ierakstus. Darbnīcas kartē ir skaitītājs, kas rāda, cik reizes attiecīgā karte izmantota kalibrēšanai. Darbnīcas kartē ir skaitītājs, kas rāda, cik reizes attiecīgā karte izmantota kalibrēšanai kopš pēdējās reizes, kad no tās noņemti dati. 5.3.10. Dati par īpašiem nosacījumiem Darbnīcas kartē jābūt iespējām saglabāt datus par kontroles darbībām tādā pašā veidā kā vadītāja kartē. Darbnīcas kartē jābūt iespējām saglabāt divus šādus ierakstus. 5.4. Kontrolkarte 5.4.1. Kartes identifikācija Kontrolkartē jābūt iespējām saglabāt šādus kartes identifikācijas datus: - kartes numuru, - izdevējas dalībvalsts nosaukumu, izdevējas iestādes nosaukumu, izdošanas datumu, - kartes derīguma termiņa (ja ir noteikts) sākuma un beigu datumu. 5.4.2. Kartes turētāja identifikācija Kontrolkartē jābūt iespējām saglabāt šādus kartes turētāja identifikācijas datus: - kontroles iestādes nosaukumu, - kontroles iestādes adresi, - turētāja uzvārdu; - turētāja vārdu(s), - vēlamo valodu. 5.4.3. Dati par kontroles darbībām Kontrolkartē jābūt iespējām saglabāt šādus datus par kontroles darbībām: - kontroles datums un laiks, - kontroles veids (datu izvadīšana uz ekrāna un/vai izdrukāšana un vai noņemšana no transportlīdzekļa bloka un/vai kartes), - periods, par kuru dati noņemti (ja ir), - kontrolētā transportlīdzekļa reģistrācijas numurs un reģistrācijas dalībvalsts, - kartes numurs un kontrolētās vadītāja kartes izdevēja dalībvalsts. Kontrolkartē jābūt iespējām saglabāt vismaz 230 šādus ierakstus. 5.5. Uzņēmuma karte 5.5.1. Kartes identifikācija Uzņēmuma kartē jābūt iespējām saglabāt šādus kartes identifikācijas datus: - kartes numuru, - izdevējas dalībvalsts nosaukumu, izdevējas iestādes nosaukumu, izdošanas datumu, - kartes derīguma termiņa (ja ir noteikts) sākuma un beigu datumu. 5.5.2. Kartes turētāja identifikācija Uzņēmuma kartē jābūt iespējām saglabāt šādus kartes turētāja identifikācijas datus: - uzņēmuma nosaukumu, - uzņēmuma adresi. 5.5.3. Dati par uzņēmuma darbībām Uzņēmuma kartē jābūt iespējām saglabāt šādus datus par uzņēmuma darbībām: - darbības datums un laiks, - darbības veids (transportlīdzekļa bloka bloķēšana un/vai atbloķēšana, datu noņemšana no transportlīdzekļa bloka un/vai kartes), - periods, par kuru noņemti dati (ja ir), - transportlīdzekļa reģistrācijas numurs un reģistrācijas dalībvalsts, - kartes numurs un karti izdevēja dalībvalsts (ja datus noņem no kartes). Uzņēmuma kartē jābūt iespējām saglabāt vismaz 230 šādus ierakstus. V. REĢISTRĀCIJAS KONTROLIERĪCES UZSTĀDĪŠANA 1. Uzstādīšana Jaunas reģistrācijas kontrolierīces to uzstādītājiem vai autobūvētājiem piegādā neaktivizētas ar visiem III. nodaļas 20. punktā uzskaitītajiem parametriem, kuriem iestatītas pienācīgas un derīgas noklusējuma vērtības. Gadījumos, kad parametram nav konkrētas vērtības, ar burtiem apzīmējamos parametrus iestāda teksta rindās ar jautājuma zīmēm "?", bet skaitlisko parametru vērtības iestāda uz nulli "0". Reģistrācijas kontrolierīces pirms aktivācijas dod piekļuvi kalibrēšanas funkcijai — arī tad, ja tā nav kalibrēšanas režīmā. Pirms aktivācijas reģistrācijas kontrolierīces nevar ne ierakstīt, ne saglabāt III.12.3. līdz III.12.9. punktā un III.12.12 līdz III.12.14. punktā minētos datus. Uzstādīšanas laikā autoražotāji uzstāda visus zināmos parametrus. Reģistrācijas kontrolierīču uzstādītāji un autoražotāji veic to aktivāciju pirms transportlīdzeklis aizbrauc no vietas, kurā veikta uzstādīšana. Reģistrācijas kontrolierīču aktivācija notiek automātiski, pirmoreiz ievietojot darbnīcas karti kādā no tās interfeisa ierīcēm. Ja jāveic īpašas kustības sensora pievienošanas operācijas transportlīdzekļa blokam, tās notiek automātiski pirms aktivācijas vai tās laikā. Pēc aktivācijas reģistrācijas kontrolierīcēm darbojas visas un ir spēkā visas piekļuves tiesības datiem. Pēc reģistrācijas kontrolierīču aktivācijas pilnībā darbojas visas tās datu ierakstīšanas un saglabāšanas funkcijas. Pēc uzstādīšanas veic kalibrēšanu. Veicot kalibrēšanu pirmoreiz, ievada transportlīdzekļa reģistrācijas numuru, reģistrācijas kontrolierīces kalibrēšana jāveic 2 nedēļu laikā pēc tās uzstādīšanas vai pēc transportlīdzekļa reģistrācijas numura piešķiršanas atkarībā no tā, kurš no šiem minētajiem notikumiem ir vēlāks. Reģistrācijas kontrolierīcēm jābūt uzstādītām transportlīdzekļos tādā veidā, lai vadītājs varētu piekļūt visām vajadzīgajām funkcijām no savas vietas. 2. Uzstādīšanas plāksne Pēc reģistrācijas kontrolierīču pārbaudes uzstādīšanas laikā pie reģistrācijas kontrolierīcēm, to iekšienē vai tām blakus redzamā un viegli pieejamā vietā piestiprina uzstādīšanas plāksnīti. Pēc katras pārbaudes, kuru veic pilnvarots montieris vai darbnīca, iepriekšējās uzstādīšanas plāksnes vietā piestiprina jaunu plāksni. Uz plāksnes ir vismaz šāda informācija: - apstiprinātā montiera vai darbnīcas vārds un uzvārds vai nosaukums un adrese, - transportlīdzekļa raksturojuma koeficients formātā "w = … imp./km", - reģistrācijas kontrolierīces koeficients formātā "k = … imp./km", - riteņu riepu faktiskais apkārtmērs formātā "l = … mm", - riepu izmērs, - transportlīdzekļa raksturojuma koeficienta un riteņu riepu faktiskā apkārtmēra noteikšanas datums, - transportlīdzekļa identifikācijas numurs. 3. Plombēšana Plombu uzliek: - visiem savienojumiem, kuru atvienošanas vai atvienošanās gadījumā var rasties nedektējami datu zudumi vai var tikt veikti nekonstatējami datu sagrozījumi. - uzstādīšanas plāksnei, ja tā nav piestiprināta tādā veidā, ka to nevar noņemt, nebojājot apzīmējumus uz tās. Šīs plombas drīkst noņemt: - ārkārtējā situācijā, - lai uzstādītu, regulētu vai remontētu ātruma ierobežošanas ierīci vai jebkuru citu ierīci, kas veicina kustības drošības paaugstināšanos, ja reģistrācijas kontrolierīces turpina darboties droši un pareizi, un to atkārtoti plombējis pilnvarots montieris vai darbnīca (saskaņā ar VI nodaļu) tūlīt pēc ātruma ierobežošanas ierīces uzstādīšanas vai citas tādas ierīces uzstādīšanas, kas veicina kustības drošības paaugstināšanos, bet visos citos gadījumos septiņu dienu laikā. Par visiem plombu noņemšanas vai bojāšanas gadījumiem sagatavo un attiecīgajai kompetentajai iestādei iesniedz rakstisku paziņojumu. VI. PĀRBAUDES, INSPEKCIJAS UN REMONTI Prasības attiecībā uz apstākļiem, kādos saskaņā ar 12.5 pantu Regulā (EEK) Nr. 3821/85, kurā jaunākie grozījumi izdarīti ar Regulu (EK) Nr. 2135/98, drīkst noņemt plombas, noteiktas šā pielikuma V nodaļas 3. punktā. 1. Montieru vai darbnīcu apstiprināšana Dalībvalstis apstiprina, regulāri uzrauga un sertificē iestādes, kuras veic: - uzstādīšanu, - pārbaudes, - inspekcijas, - remontus. Saskaņā ar minētās regulas 12. panta 1. punktu darbnīcas kartes izsniedz tikai montieriem un/vai darbnīcām, kas pilnvaroti veikt reģistrācijas kontrolierīču aktivāciju un/vai kalibrēšanu saskaņā ar šo pielikumu, ja vien netiek pienācīgi pamatots, ka: - tie nav tiesīgi saņemt uzņēmuma karti, - un to citas profesionālās darbības nevar negatīvi ietekmēt sistēmu drošību saskaņā ar 10. papildinājumu. 2. Jaunu vai izremontētu instrumentu pārbaudes Jāpārbauda katras jaunas vai izremontētas ierīces darbības pareizība un to rādījumu vai reģistrēšanas precizitātes atbilstība III nodaļas 2.1 un 2.2. apakšpunktā noteiktajai, veicot kalibrēšanu un plombēšanu saskaņā ar V nodaļas 3. punktu. 3. Iekārtu inspekcija Pēc uzstādīšanas transportlīdzeklī visa sistēma (ieskaitot reģistrācijas kontrolierīci) atbilst III nodaļas 2.1 un 2.2 punkta noteikumiem par maksimāli pieļaujamo kļūdu. 4. Regulāras inspekcijas Transporta līdzekļos uzstādīto reģistrācijas kontrolierīču regulārās inspekcijas veic pēc katra remonta vai pēc transportlīdzekļa raksturojuma koeficienta, riepu faktiskā apkārtmēra maiņas, vai ja iekārtas laiks atšķiras no pasaules laika vairāk nekā par 20 minūtēm, nomainot transportlīdzekļa reģistrācijas numuru, bet vismaz reizi divos gados (24 mēnešos) kopš pēdējās inspekcijas. Šajās inspekcijās pārbauda: - vai reģistrācijas kontrolierīce, kā arī datu saglabāšanas funkcija tahogrāfa kartēs darbojas pareizi, - vai ir ievērotas III nodaļas 2.1 un 2.2 punktā noteiktās prasības par maksimāli pieļaujamo kļūdu uzstādīšanas laikā, - vai uz reģistrācijas kontrolierīces ir tipa apstiprinājuma zīme, - vai ir piestiprināta uzstādīšanas plāksnīte, - vai plombas uz ierīces un citām iekārtas daļām ir nebojātas, - riepu izmēru un riteņu riepu faktisko apkārtmēru. Šajās inspekcijās ietilpst kalibrēšana. 5. Kļūdu noteikšana Mērījumu kļūdas uzstādīšanas laikā un lietošanas laikā jānosaka, ievērojot šādus noteikumus, kas jāuzskata par izmēģinājumu standartapstākļiem: - transportlīdzeklis ir bez kravas un darba kārtībā, - spiediens riepās atbilst ražotāja noteiktajam, - riepu nodilums ir attiecīgās valsts tiesību aktos noteiktajās robežās, - transportlīdzekļa kustība: - transportlīdzeklis pārvietojas tā dzinēja radītās vilces ietekmē taisnvirzienā pa horizontālu virsmu ar ātrumu 50 ± 5 km/h. Attālumam, kurā izdara mērījumus, ir jābūt vismaz 1000 m, - var izmantot arī alternatīvas metodes, ja to precizitāte ir līdzīga, piemēram, izmēģinājumu stendus. 6. Remontdarbi Darbnīcām ir jābūt iespējām noņemt datus no reģistrācijas kontrolierīcēm un tos nodot atpakaļ attiecīgajam transporta uzņēmumam. Pilnvarotas darbnīcas izdod transporta uzņēmumiem apliecinošu dokumentu par to, ka dati nav noņemami gadījumos, kad reģistrācijas kontrolierīču bojājumu dēļ nav iespējams noņemt iepriekš ierakstītos datus arī pēc attiecīgajā darbnīcā veiktā remonta. Darbnīcas šo dokumentu kopijas uzglabā vismaz vienu gadu. VII. KARŠU IZSNIEGŠANA Dalībvalstu noteiktā karšu izsniegšanas kārtība atbilst šādām prasībām: Pieprasītājam pirmo reizi izsniegtās tahogrāfa kartes numurā kartes kārtas indeksam (ja izmanto), atjaunošanas indeksam un nomaiņas indeksam jābūt iestatītam uz nulli "0". Visām vienai un tai pašai kontroles iestādei, darbnīcai vai transporta uzņēmumam izsniegto nepersonalizēto tahogrāfa karšu numuri sākas ar vienu un to pašu 13 zīmju ciparu, kam seko atšķirīgs kārtas indekss. Tahogrāfa kartei, kura izsniegta, nomainot esošo tahogrāfa karti, ir tāds pats kartes numurs kā kartei, kuru tā nomaina, izņemot kartes nomaiņas indeksu, kas jāpalielina par vienu vienību (no 0, …, 9; no A, …, Z). Tahogrāfa kartei, kas izsniegta, nomainot esošo tahogrāfa karti, ir tāds pats kartes derīguma termiņš kā kartei, kuru tā nomaina. Tahogrāfa kartei, kura izsniegta, atjaunojot esošo tahogrāfa karti, ir tāds pats kartes numurs kā kartei, kura tiek atjaunota, izņemot kartes atjaunošanas indeksu, kas jāpalielina par vienu vienību (no 0, …, 9; no A, …, Z). Nomainot izdoto tahogrāfa karti sakarā ar administratīvo datu izmaiņām, ja tas no tiek tajā pašā dalībvalstī, kurā karte izsniegta, ievēro noteikumus par atjaunošanu, vai noteikumus par pirmreizējas izsniegšanas kārtību, ja to veic citā dalībvalstī. Nepersonalizētās darbnīcas kartēs vai kontrolkartēs "kartes turētāja uzvārda" vietā ieraksta darbnīcas vai kontroles iestādes nosaukumu. VIII. REĢISTRĀCIJAS KONTROLIERĪČU UN TAHOGRĀFA KARŠU TIPA APSTIPRINĀŠANA 1. Vispārīgi norādījumi Šajā nodaļā "pašrakstītājas reģistrācijas kontrolierīces" nozīmē "reģistrācijas kontrolierīces vai to daļas". Tipa apstiprinājums nav vajadzīgs kabelim (vai kabeļiem), ar kuriem kustības sensors pievienots transportlīdzekļa blokam. Papīrs, kuru izmanto pašrakstītājām reģistrācijas kontrolierīcēm , ir uzskatāms par reģistrācijas kontrolierīces daļu. Reģistrācijas kontrolierīces nodod apstiprināšanai komplektā ar visām tajās ietilpstošajām papildierīcēm. Reģistrācijas kontrolierīču un tahogrāfa karšu tipa apstiprināšanā ietilpst ar drošību saistītie testi, funkcionalitātes testi un saderības testi. Par šo pārbaužu pozitīviem rezultātiem tiek izdots attiecīgs apliecinošs dokuments. Dalībvalstu iestādes, kuras veic tipa apstiprināšanu, tipa apstiprinājuma sertifikātu saskaņā ar šīs regulas 5. pantu nepiešķir, kamēr to rīcībā nav: - drošības sertifikāta, - funkcionalitātes sertifikāta, - saderības sertifikāta, reģistrācijas kontrolierīcei vai tahogrāfa kartei, par kuru iesniegts tipa apstiprinājuma pieteikums. Par visām iekārtas programmatūras vai tehniskajām pārmaiņām vai citu materiālu izmantošanu to ražošanai iepriekš jāpaziņo iestādei, kas piešķīrusi tipa apstiprinājumu. Šī iestāde ražotājam apstiprina tipa apstiprinājuma pagarinājumu, vai arī var pieprasīt aktualizēt vai apstiprināt attiecīgo funkcionalitātes, drošības un/vai savietojamības sertifikātu. Iestādei, kura piešķīrusi reģistrācijas kontrolierīces tipa apstiprinājumu, apstiprina procedūras reģistrācijas kontrolierīces programmatūras atjaunināšanas procedūras in situ. Atjauninot programmatūru, nedrīkst mainīti vai izdzēst reģistrēšanas ierīces atmiņā saglabātos datus par vadītāja darbībām. Programmatūru drīkst atjaunināt tikai iekārtas ražotāja pārraudzībā. 2. Drošības sertifikāts Drošības sertifikātu izsniedz saskaņā ar šā pielikuma 10. papildinājumu. 3. Funkcionalitātes sertifikāts Visi tipa apstiprinājuma saņemšanas kandidāti iesniedz dalībvalsts iestādei, kura piešķir tipa apstiprinājumu, visus materiālus un dokumentāciju, kurus šī iestāde uzskata par vajadzīgiem. Funkcionalitātes sertifikātu ražotājam izsniedz tikai pēc visu vismaz 9. papildinājumā minēto testu pozitīvu rezultātu saņemšanas. Funkcionalitātes sertifikātu izsniedz iestāde, kura izdara tipa apstiprināšanu. Šajā sertifikātā līdz ar tā saņēmēja nosaukumu un modeļa identifikāciju norāda visus veiktos testus un tajos iegūtos rezultātus. 4. Savietojamības sertifikāts Savietojamības testus veic vienā laboratorijā, kas darbojas Eiropas Komisijas pakļautībā un pārraudzībā. Laboratorija reģistrē savietojamības testēšanas ražotāju iesniegtos pieteikumus to saņemšanas hronoloģiskā secībā. Pieteikumus oficiāli reģistrē tikai pēc tam, kad laboratorijas rīcībā ir: - pilns šiem savietojamības testiem vajadzīgo materiālu un dokumentācijas komplekts, - attiecīgais drošības sertifikāts, - attiecīgais funkcionalitātes sertifikāts. Pieteikuma reģistrēšanas datums ir jāpaziņo ražotājam. Laboratorija neveic savietojamības testus reģistrācijas kontrolierīcēm vai tahogrāfa kartēm, par kurām nav izsniegts drošības sertifikāts un funkcionalitātes sertifikāts. Ražotāji, kas iesniedz pieteikumus savietojamības testēšanai, apņemas atbildīgās laboratorijas rīcībā atstāt pilnu vistu to materiālu un dokumentu komplektu, kurus tie nodevuši testēšanas veikšanai. Savietojamības testēšanu veic saskaņā ar šā pielikuma 9. papildinājuma 5. punktu ar attiecīgi visu reģistrācijas kontrolierīču vai tahogrāfa karšu tipiem: - kuru tipa apstiprinājums vēl ir spēkā, vai - kuru tipa apstiprinājums vēl nav piešķirts, bet ir derīgs savietojamības sertifikāts. Laboratorija izsniedz savietojamības sertifikātu ražotājam tikai pēc visu savietojamības testu sekmīgas iziešanas. Ja savietojamības testi nav izieti ar vienu vai vairākām reģistrācijas kontrolierīcēm vai tahogrāfa kartēm, kā noteikts 283. prasībā, savietojamības sertifikātu neizsniedz tikmēr, kamēr ražotājs nav veicis visas vajadzīgās pārmaiņas un sekmīgi izturējis savietojamības testus. Laboratorija kopā ar attiecīgo ražotāju noskaidro nesavietojamības cēloņus un palīdz testēšanu pieprasījušajam ražotājam atrast problēmas tehnisko risinājumu. Ja ražotājs savu izstrādājumu ir pārveidojis, ražotāja pienākums ir attiecīgajās iestādēs noskaidrot, vai drošības sertifikāts un funkcionālais sertifikāts joprojām ir spēkā. Savietojamības sertifikāts ir derīgs sešus mēnešus. Ja šajā termiņā ražotājs vēl nav saņēmis attiecīgo tipa apstiprinājuma sertifikātu, tas tiek atsaukts. Ražotājs to nosūta tipa apstiprināšanas iestādei dalībvalstī, kura izsniegusi funkcionalitātes sertifikātu. Peļņai vai dominējoša stāvokļa iegūšanai nedrīkst izmantot nevienu elementu, kas varētu būt nesavietojamības cēlonis. 5. Tipa apstiprinājuma sertifikāts Dalībvalsts tipa apstiprināšanas iestāde var izsniegt tipa apstiprinājuma sertifikātu, tiklīdz tās rīcībā ir trīs šim nolūkam vajadzīgie sertifikāti. Izsniedzot tipa apstiprinājuma sertifikātu ražotājam, tā kopiju tipa apstiprinātāja iestāde nosūta par savietojamības testēšanu atbildīgajai laboratorijai. Par savietojamības testēšanu kompetentā laboratorija uztur publiski pieejamu mājas lapu internetā, kurā publicē regulāri precizējamus reģistrācijas kontrolierīču un tahogrāfa karšu tipu sarakstus: - kuriem reģistrēts savietojamības testēšanas pieteikums, - kuri saņēmuši sa